01:24 - 09/06/2021\nچاوتێبڕینی توركیا بۆ باشوری كوردستان لە 1918 بۆ 2018\nمستەفا کەمال ئەتاتورک بەر لە مردنی وەسیەتی بۆ عیسمەت ئینۆنۆی سەرۆکوەزیرانی ئەو کاتی تورکیا کردبوو کە ویلایەتی موسڵ بگەڕێنێتەوە بۆ سەر تورکیا، ئینۆنۆش بەر لە مردنی وەسیەتی بۆ بولەند ئەجەویت کردبوو کە ویلایەتی موسڵ داگیر بکات، ئەجەویتیش لە دواین سەردانیدا بۆ کوشکی چانکایا هەمان وەسیەتی بۆ ئەحمەد نەجدەت سزەر کردبوو کە ویلایەتی موسڵ داگیربکەن، دیار نییە ئەحمەد نەجدەت سزەریش هەمان ئەم وەسیەتی بۆ عەبدوڵا گول و ئەردۆغان کردووە یان نا، بەڵام لە روانینی نیۆ عوسمانیانەی ئاکەپە و سیاسەتە هەژمونخوازانەکەی چەند ساڵی رابردووی ئەردۆگانەوە بە ئاشکرا دەبینرێت کە ئەردۆگان و ئاکەپەش هەمان خەونی گەڕانەوەی ویلایەتی موسڵیان هەیە بۆ سەر تورکیا.\nتورکیا و ویلایەتی موسڵ\n_ رۆژی ٣ی مانگی ١١ی ١٩١٨ هێزەکانی بریتانیا چوونە ناو موسڵەوە و سوپای شەشەمی عوسمانی بە فەرماندەیی عەلی ئێحسان پاشا بەرەو نسێبین لە باکوری کوردستان پاشەکشێی کرد، بەمەش کۆتایی بە ٤٠١ ساڵ دەسەڵاتداریی تورکە عوسمانییەکان بەسەر ویلایەتی موسڵدا هات.\n_ ویلایەتی موسڵ هەموو پارێزگاکانی موسڵ و دهۆک و هەولێر و سلێمانی و کەرکوک و بەشێک لە سنوورەکانی ئێستای پارێزگای دیالەی لەخۆدەگرت کە زۆرینەی دانیشتوانەکەی کورد بوون.\n_ لە دوای داگیرکردنی ویلایەتی موسڵ لەلایەن بەریتانیاوە، مەجلیسی عوسمانی لە ئەستەنبوڵ و دواتریش پەرلەمانی کۆماری تورکیا لە ئەنکەرە داوای گەڕاندنەوەی ویلایەتی موسڵیان دەکرد.\n_ ساڵی ١٩٢٣ لە کۆنفڕانسی لۆزاندا تورکیا داوای خاوەندراێتیی ویلایەتی موسڵی کرد بەو پاساوەی پێشتر بەشێک بووە لە وڵاتی عوسمانی و دانیشتوانەکەشی هاوسۆز و هاوخوێنی تورکن، ئەگەر تورکیش نەبن لەسەداسەد عەرەبیش نین تا بخرێنە سەر وڵاتێکی عەرەبی.\n_ کۆنفڕانسی لۆزان بڕیاریدا ئەگەر کێشەکە لە ماوەی نۆ مانگدا لەنێوان بریتانیا و تورکیادا چارەسەر نەکرا ، ئەوا دەبێت لە کۆمەڵەی گەلانەوە چارەسەرێکی بۆ دابنرێت.\n_ کێشەکە برایە کۆمەڵەی گەلان، کۆمەڵەی گەلان لێژنەیەکی دروستکرد بە سەرۆکایەتی هژالمار برانتینگ سەرۆکوەزیرانی سوید کە سەرۆکی پارتی سۆسیال دیموکراتی ئەو وڵاتەش بوو، برانتینگ لە مانگی ١٠ ی ١٩٢٤دا لە کۆبوونەوەیەکی کۆمەڵەی گەلان لە برۆکسێڵ هێڵێکی سنووری دیاری کرد کە دواتر بە هێڵی برۆکسێل ناوبانگی دەرکرد.\n_هەر لەو ساڵەدا کۆمەڵەی گەلان لەسەر پێشنیازی ودرۆ ویڵسن سەرۆکی ئەوکاتی ئەمریکا بۆ دیاریکردنی چارەنووسی موسڵ لیژنەیەکی تایبەتی پێک‌هێنا، لیژنەکە سەردانی ویلایەتی موسڵی کرد و چاویان بە خەڵکی جۆراوجۆر کەوت، دوای سێ مانگ توێژینەوە لیژنەکە بەو دەرەنجامە گەیشت زۆرینەی دانیشتوانی موسڵ لەگەڵ ئەوەدان بخرێنە سەر ئەو عێراقەی کە لەژێر حوکمی ئینتدابی بەریتانیادا بێت.\n_ لیژنەکە هەندێک مەرجی تایبەت بە کوردی دانابوو، کە دەبێت مافەکانیان لەبەرچاو بگیردرێت، بە جۆرێک ئەگەر بێتو لە دوای کۆتایی هاتنی ئینتدابی بەریتانیا، حکومەتی عێراق مافەکانی کوردی پێشێل کرد ئەوا دانیشتوانەکەی دەتوانن داوابکەن بخرێنەوە سەر تورکیا.\n_ ١٦ی کانوونی یەکەمی ١٩٢٥ کۆمەڵەی گەلان راپۆرتی لیژنەکەی پەسند کرد و بڕیاریدا هێڵی برۆکسێل بکرێتە سنوری هەمیشەیی و ویلایەتی موسڵ خرایەسەر ئەو عێراقەی لەژێر ئینتدابی بریتانیادا بێت.\n_ ٥ی حوزەیرانی ١٩٢٦دا لە کۆبوونەوەیەکی سێ قۆڵی نێوان تورکیا و عێراق و بریتانیا هێڵی برۆکسێل بە کەمێک دەستکارییەوە وەک سنووری هەمیشەیی نێوان عێراق و تورکیا پەسندکرا کە هەمان ئەو سنورانەی ئێستای عێراق و تورکیایە، لە کۆبوونەوە سێ قۆڵییەکەدا تورکیا بەو مەرجە ئامادەبوو دەستبەرداری ویلایەتی موسڵ بێت کە بۆ ماوەی ٢٥ ساڵ ساڵانە لەسەدا ١٠ی داهاتی نەوتی عێراق بۆ تورکیابێت.\nتورکیا و باشوری کوردستان لە ١٩٢٦ _ ١٩٩٠\n_ لە دوای ١٩٢٦وە تورکیا بێهیوا بوو لە گەڕاندنەوەی ویلایەتی موسڵ، بەڵام دەسەڵاتدارانی تورک هەرگیز خەونی داگیرکردنی موسڵیان لە مێشکی خۆیان نەسڕییەوە، بولەند ئەجەویت دەڵێت لە سێ قۆناغی جیاوازدا بووەتە سەرۆکوەزیرانی تورکیا، هەر سێ جارەکەش بابەتی داگیرکردنی ویلایەتی موسڵی خستووەتە بەرنامەی کاری حکومەتەکەیەوە بەڵام لە هیچ قۆناغێکدا دەرفەتی ئەوەی بۆنەڕەخسا داگیری بکات.\n_ لەم قۆناغەدا تورکیای نوێ کە لەسەر بناغەی دەوڵەتی نەتەوەیی تورک دامەزرابوو، لە پێناسەکەیدا جێگەی کورد نەدەبووەوە و حاشا لە بوونی کورد دەکرا، جگە لە سیاسەتی تواندنەوە و سڕینەوەی کورد لە باکور، کۆماری تورکیا ئامادەبوو یارمەتی دەوڵەتانی دراوسێی بدات لە سەرکوتکردنی کورددا و هەموو هەوڵێکیشی ئەوەبوو لەڕووی کۆمەڵایەتیی و سیاسییەوە کوردانی باکور لە پارچەکانی دیکە داببڕێت.\n_ بە گێڕانەوەی مەسعود بارزانی لە سەروبەندی دەستپێکردنی شۆڕشی ئەیلول، مستەفا بارزانی نامەی بۆ کۆمەڵێک لە سەرۆکی وڵاتان نووسی و داوایکردبوو یارمەتی کورد بدەن، بەڵام سەرۆک کۆماری ئەو کاتی تورکیا تەنانەت ئامادەنەبووە نامەکەش بکاتەوە و ناردبوویەوە بۆ ئەو ئادرێسەی نامەکەی ڕەوانەکردوە.\n_ دروشمێکی باویان هەبوو کە دەڵێت تورکیا دژی دروستکردنی دەوڵەتی کوردییە تەنانەت ئەگەر لە ئەرجەنتینیش بێت.\n_ بە وردی چاودێری جموجووڵەکانی شۆڕشی ئەیلولیان دەکرد، نیگەران بوون ئەو ئاگرەی لە ماڵە دراوسێکەیان بەربووە بکەوێتە ماڵی خۆشیانەوە، بۆ ئەوەی شۆرشی ئەیلول هەست و سۆزی کوردانی باکور بۆ لای خۆی رانەکێشێت دەستیانکرد بە دروستکردنی کۆمەڵێک پڕۆژەی ئابوری لە باکوری کوردستان\n_ بەبێ ئەوەی هیچ جووڵەیەکی چەکداری لە باکوری کوردستان هەبێت، ساڵی ١٩٧٨ تورکیا رێککەوتنامەی راوەدوونانی خێرای لەگەڵ عێراق ئیمزا کرد، بەپێی ئەم رێککەوتننامەیە تورکیا دەیتوانی بۆ سەرکوتکردنی هێزە چەکدارە کوردییەکانی نەیاری خۆی بە قوڵایی ٥ کیلۆمەتر بێتە ناو خاکی عێراقەوە.\n_ ساڵی ١٩٨١ ئۆجەلان و بارزانی لە دیمەشق کۆبوونەوە و رێککەوتن لەسەر ئەوەی گەریلاکانی پەکەکە لە ناوچەکانی ژێر دەسەڵاتی پارتی لە خواکورک و خنێرە بمێننەوە، دوای ئەم رێککەوتنە لە ماوەی ساڵانی ١٩٨٢ بۆ ١٩٨٤ چەند گروپ لە گەریلاکانی پەکەکە بە فەرماندەیی دۆران کاڵکان لە خنێرە و لۆلان و خواکورک جێگیر بوون.\n_ دوای جێگیربوونی پەکەکە لە ناوچەکانی ژێر دەسەڵاتی پارتی، تورکیا بەپەلە کەوتەخۆی و ساڵی ١٩٨٣ یەکەمین ئۆپراسیۆنی خێرای لە باشوری کوردستان ئەنجامدا، ئەمەش لە کاتێکدابوو کە هێشتا پەکەکە شەڕی چەکداری دەست پێنەکردبوو، لەم ئۆپەراسیۆنەدا تورکیا بنکەکانی حیزبی شیوعی و پارتی بۆردومان کرد و ژمارەیەک پێشمەرگە شەهیدبوون و باس لەوەش دەکرێت نزیکەی ١٥٠٠ هاوڵاتی مەدەنیشیان دەستگیرکردبوو.\n_ لە ماوەی ساڵانی ١٩٨٤ بۆ ١٩٨٦ چەندین جاری دیکە سوپای تورکیا بارەگاکانی پارتی و پەکەکەی پێکەوە بۆردومان کرد، ١٥ی ئابی ١٩٨٦ لە بۆردومانەکانی تورکیا نزیکەی ١٠٠ پێشمەرگەی پارتی و هاوڵاتی مەدەنی شەهیدبوون، دوای ئەو ڕووداوە پارتی لە ترسی بۆردومانەکانی تورکیا لە رێکەوتنەکەی لەگەڵ پەکەکە کشایەوە و مەسعود بارزانی رایگەیاندبوو رێز لە خەباتی پەکەکە دەگرن بەڵام دوای ئەم رووداوانە ئەستەمە پەکەکە چیتر بتوانێت لەناوچەکانی ژێر دەسەڵاتی ئەواندا بمێنێتەوە.\n_ لە ساڵی ١٩٨٣وە تا ئێستا سوپای تورکیا زیاتر لە ٢٠ ئۆپەراسیۆنی لەناو خاکی باشوری کوردستاندا لە دژی پەکەکە ئەنجامداوە.\n_ ساڵی ١٩٨٤ لە کاتێکدا خەریکبوو دانووستانەکانی نێوان یەکێتی و رژێمی بەعس بە ئەنجام دەگەیشت، سەرۆک ئەرکانی سوپای تورکیا بەپەلە خۆی گەیاندبووە بەغدا و هەڕەشەی کردبوو ئەگەر رێککەوتنەکە سەربگرێت ئەوا تورکیا هێڵی بۆری نەوتی کەرکوک _ یومورتاڵک دادەخات، سەدام دوای ئەم هەڕەشەیەی تورکیا کۆتایی بە دانووستان لەگەڵ یەکێتی هێنا.\n_ بە درێژایی جەنگی عێراق _ ئێران، نیگەرانی سەرەکی تورکیا ئەوەبوو کە بەهۆی جەنگەوە رژێمی بەعس کۆنتڕۆڵی خۆی بەسەر باشوری کوردستان لەدەست بدات و پارتی و یەکێتی کۆنتڕۆڵی ناوچەکە بکەن و ئەمەش پێگەی پەکەکە بەهێزتر دەکات.\n_ ساڵی ١٩٨٨ دەرفەتێک بۆ جەلال تاڵەبانی و یەکێتی دروست بوو کە لەگەڵ ئەمریکا پەیوەندیی دروست بکەن، لە یەکەم سەردانیدا بۆ ئەمریکا تاڵەبانی لەگەڵ لێپرسراویی بەشی عێراق و ئێرانی وەزارەتی دەرەوە کۆبووەوە، لە دوای ئەو کۆبوونەوەیە تورکیا زووتر و توندتر لە عێراق کاردانەوەی نیشاندا، کەنعان ئێڤرن سەردانی واشنتۆنی کرد و ئەمریکای پەشیمان کردەوە پەیوەندیی لەگەڵ کورد دروست بکات، ئێڤرن پێیوابوو پەیوەندیی ئەمریکا و کورد، ورە بە کوردەکانی عێراق و دواتریش کوردەکانی تورکیا دەدات.\n_ ئەمریکا هەمیشە لە ترسی کاردانەوەی تورکیا خۆی پاراستووە لەوەی پەیوەندیی بە کوردەوە بکات، تەنانەت لەم ساڵانەی دواییشدا ئەمریکا لە رۆژئاوای کوردستان هەمان کێشەی هەبوو، تورکەکان بە ئەمریکا دەڵێن یان کورد یان تورکیا.\n_ هەر لە ساڵی ١٩٨٨دا سی ئای ئێی راپۆرتێکی ئامادە کردبوو و باسی لەوەکردبوو کە تورکیا بە بیانووی شەڕی پەکەکە و رێگرتن لە دروستبوونی دەوڵەتی کوردی نیازی داگیرکردنی کەرکوک و ناوچە نەوتییەکانی باکوری عێراق هەیە.\nتورکیای سەردەمی تورگۆت ئۆزال و کورد\n_ دوای ئەوەی عێراق کوەیتی داگیرکرد، ستراتیژێک لە مێشکی تورگۆت ئۆزال سەرۆک کۆماری تورکیا گەڵاڵە بوو، ستراتیژەکەش ئەوەبوو لەدوای سەدام هەژمونی تورکیا تا سەر سنوری سعودیە و ئۆردون درێژ بکاتەوە، بۆ ئەمەش پێویستیی بە بەکارهێنانی کارتی کورد هەبوو لە عێراقدا، هەربۆیە ئۆزال لایەنگری شەڕی عێراق بوو و لە پەیوەندییەکی بەردەوامدابوو لەگەڵ جۆرج بوش و هانی دەدا هێرش بکاتە سەر عێراق.\n_ ئۆزال پێیوابوو لە دوای سەدام مەحالە بەغدا وەک حکومەتێکی ناوەندی بە‌هێز بمێنێتەوە، ئێران هەژمونی بەسەر شیعەدا هەیە و تورکیاش ناچارە لەڕێی کوردەوە هەژمونی خۆی بسەپێنێت، لە چوارچێوەی ئەم ستراتیژەدا ئۆزال تابۆی ٧٠ ساڵەی کوردی لە سیاسەتی تورکیادا شکاند.\n_ رۆژی ١٤ی حوزەیرانی ١٩٩١ دوایی ٧٠ ساڵ بۆ یەکەمجار سەرۆک کۆماری تورکیا لە کۆشکی چانکایا پێشوازیکرد لە سەرکردەیەکی کورد، ئەویش جەلال تاڵەبانی بوو کە بەرهەم ساڵح و سەرچڵ قەزازیش هاوڕێیەتیان دەکرد، تاڵەبانی لە دوای دیدارەکە وتبووی لاپەڕەیەکی نوێ لە مێژووی پەیوەندیی کورد و تورک هەڵدرایەوە، ئۆزالیش چەند رۆژ دوای دیدارەکە لە دیاربەکرەوە رایگەیاند کوردەکانی عێراق هاونژادی هاوڵاتییەکانی ئێمەن بە دڵنیاییەوە گرنگیان پێ دەدەین، لە دوای سەردانەی تاڵەبانی، دەرگای کۆشکی چانکایا بەڕووی بارزانیشدا کرایەوە.\n_ ئۆزال جگە لە پلانی سەپاندنی هەژمونی تورکیا لە عێراق، پلانێکی دیکەشی لە خەیاڵدابوو، ئەویش ئەوەبوو لە ئەگەری دابەشبوونی عێراق لە دوای سەدام بۆ گەڕاندنەوەی ویلایەتی موسڵ پەنا بباتە بەر بەڵگەنامەکەی ١٩٢٥ی کۆمەڵەی گەلان، کە بەپێی بەڵگەنامەکە لەدوای کۆتاییهاتنی ئینتدابی بریتانیا لە عێراق، ئەگەر عێراق مافی کوردی پێشێل کرد، کوردەکانی ویلایەتی موسڵ دەتوانن داوابکەن بخرێنەوە سەر تورکیا، لە ساڵی ١٩٣٢وە حوکمی ئینتدابی بریتانیا کۆتایی هاتبوو و عێراقیش بە درێژایی مێژووەکەی مافی کوردی پێشێل کردبوو.\n_ ئۆزال بۆ ئەم پلانەشی پێویستی بە کورد بوو، بەپێی گێڕانەوەی چەنگیز چاندار رۆژنامەنووسی بەناوبانگی تورک کە لەو کاتەدا راوێژکاری ئۆزال بوو، تاڵەبانی ئەو کاتەی بۆ بەشداری لە کۆبوونەوەی ساڵانەی ئەنتەرناسیۆنالی سۆسیالیست سەردانی تورکیای کردبوو، بۆ ڕاکێشانی سەرنجی تورکیا، لەکاتی کۆبوونەوەی لەگەڵ چەند بەرپرسێکی تورکیا باسی بەڵگەنامەکەی ١٩٢٥ی کۆمەڵەی گەلانی بۆکردبوون و وتبووی ئەگەر تورکیا یارمەتی کورد بدات ئەوا کوردیش دەتوانێت خۆی لەگەڵ تورکیادا هەماهەنگ بکات.\n_ لە بەرامبەردا ئۆزالیش ئاگاداری ئەوە بوو کە بەبێ چارەسەرکردنی پرسی کورد لە باکور ناتوانێت کارتی کورد لە باشور بەکاربهێنێت، هەربۆیە داوای لە تاڵەبانی کرد بۆ نابژیوانی لەنێوان تورکیا و پەکەکە سەردانی ئۆجەلان بکات.\n_ لە کۆڕەوەکەی ساڵی ١٩٩١ کە نزیکەی نیو ملیۆن کورد ئاوارەی تورکیا بوون، ئۆزال بەنیازبوو بە بیانووی گەڕاندنەوەی ئاوارەکان سوپای تورکیا لە باشوری کوردستان جێگیربکات، بەڵام دوای بڕیارەکەی ئەنجومەنی ئاسایش بۆ دروستکردنی ناوچەی دژەفڕین، چیتر تورکیا بیانووی نەما سوپا بنێرێتە باشوری کوردستان.\n_ دوای ئەوەی پارتی و یەکێتی دەستیانکرد بە دانووستان لەگەڵ رژێمی بەعس، ئۆزال لەم هەنگاوەی کورد زۆر توڕەبوو، کاتێک تاڵەبانی سەردانی ئەنکەرە دەکات، لە وەڵامی ناڕەزایەتییەکانی تورکیادا، پێیان دەڵێت کورد هیچ دەروازەیەکی بەڕووی جیهاندا نییە بۆیە ناچارن لەگەڵ بەعس رێکبکەون، بەڵام ئەگەر تورکیا ببێتە دەروازەک کورد بەڕووی جیهاندا، ئەوا ئامادەن زیاتر پرس و راوێژ بە تورکیا بکەن، ئەم وتانەی تاڵەبانی کاریگەری هەبوو کە بۆ هەماهەنگی زیاتر لەنێوان کورد و تورکیا، ڕێگەدرا پارتی و یەکێتی نووسینگەی نوێنەرایەتی لە ئەنکەرە بکەنەوە.\nتورکیا و هەرێمی کوردستان لە دوای راپەڕین\n_ لە دوای راپەڕین لە ژێر فشاری تورکیادا یەکەمین بڕیاری پەرلەمانی کوردستان دەرکردنی پەکەکە بوو لە خاکی هەرێم.\n_ ساڵی ١٩٩٢ سوپای تورکیا بۆ شەڕی پەکەکە هاتە ناو هەرێمەوە و پارتی و یەکێتیش یارمەتیاندا.\n_ ئۆزال لە ساڵی ١٩٩٣دا کۆچی دوایی کرد، لە دوای ئۆزال سیاسەتی تورکیا بەرامبەر بە کورد کەوتەوە دەست سوپای تورکیا، سوپاش لەسەر هەمان سیاسەتی کۆنی تورکیا بەرامبەر بە کورد بەردەوام بوو و ئامادەنەبوو دان بە هەرێمی کوردستاندا بنێت، تەنانەت بەرپرسانی تورکیا کاتێک باسی تاڵەبانی و بارازنیان دەکرد وەک سەرۆک خێڵەکانی باکوری عێراق ناویان دەهێنان.\n_ لەم قۆناغەدا و تەنانەت تا ساڵی ٢٠٠٥ سیاسەتی تورکیا لە باشوری کوردستان تەنیا پشتبەستن بوو بە کارتی تورکمان و لەناو تورکمانیشدا بەرەی تورکمانی.\n_ ساڵی ١٩٩٣ تورکیا لەگەڵ ئێران و سوریا بۆ رێگریکردن لە دروستبوونی دەوڵەتێکی کوردی لە باکوری عێراق رێککەوتنی سێ قۆڵیان ئیمزاکرد\n_ لە شەڕی ناوخۆدا تورکیا پشتگیری پارتی دەکرد، تەنانەت لەدوای ٣١ی ئاب رۆڵی هەبوو لەوەی رێگە نەدرا یەکێتی بگەڕێتەوە بۆ هەولێر، سنوری دێگەڵە بە واتایەکی دیکە سنوری هەژمونی ئێران و تورکیا بوو.\n_ لە نەوەدەکان زیاتر لە دە بنکەی سەربازی لەناوچەی بادیناندا کردەوە و تا ئێستاش چۆڵی نەکردون.\n_ لە شەری ناوخۆدا تورکیا سێ خولی دانوستانی ئاشتی لە نێوان پارتی و یەکێتیدا بەڕێوەبرد، بەڵام سەری نەگرت، مەبەستی سەرەکی تورکیا ئەوەبوو ئەوە بوو پارتی و یەکێتی لە ئێران دووربخاتەوە.\n_ ساڵی ١٩٩٧ هێزێکی تورکیا بە ناوی پی ئێم ئێف لەژێر ناوی هێزی ئاشتی پارێزدا و بۆ ناوبژیوانی کردنی پارتی و یەکێتی و ژمارەیان چەند سەد کەسێک دەبوون، بەڵام بە وتەی مەسعود بارزانی کە لە بەڵگەنامەکانی ویکیلیکسدا بڵاوکراوەتەوە، پی ئێم ئێف تا ساڵی ٢٠٠٣ هەر خەریکی تیرۆر و ڕاهێنان و چەکدارکردنی بەرەی تورکمانی و قاچاخچێتی مادەی هۆشبەر و دزینی شوێنەواری مێژوویی بوو.\n_ تورکیا لەو ماوەیەدا هەمیشە بە گومانەوە سەیری سیاسەتەکانی ئەمریکای کردوە لە باشوری کوردستان، ساڵی ١٩٩٨ ئەجەویت سەرۆکوەزیرانی تورکیا دەڵێت تێناگەم ئەمریکا خەریکە دەوڵەتێک بۆ کورد دابمەزرێنێت ئەی چۆنە بۆ دەستگیرکردنی ئۆجەلان یارمەتیی تورکیای دا؟\nتورکیا و هەرێمی کوردستان ٢٠٠٣ بۆ ٢٠٠٥\n_ ١ی ٣ی ٢٠٠٣ پەرلەمانی تورکیا ریگای نەدا سوپای ئەمریکا خاکی ولاتەکەی بۆ جەنگی عێراق بەکاربهێنێت، هۆکاری سەرەکی بڕیارەکەی پەرلەمان بۆ هەمان ترسی مێژوویی تورکیا دەگەڕایەوە لەوەی رووخانی بەعس دەبێتەهۆی بەهێزبوونی پێگەی کورد لە عێراق.\n_ رۆژی ٢٠ی ٣ی ٢٠٠٣ پەرلەمانی تورکیا مۆڵەتی دایە سوپای تورکیا بۆ ماوەی ساڵێک ئۆپەراسیۆن لەناو خاکی باکوری عێراقدا ئەنجام بدات، لە مۆڵەتنامەکەدا داواکرابوو سوپای تورکیا بە قوڵایی ٢٠ کیلۆمەتر بچێتە ناو خاکی هەرێمەوە و ناوچەیەکی قەدەغەکراو دروست بکات.\n_ تورکیا بە نیازبوو هێز بنێرێتە هەرێم و کەرکوک بە سێ مەبەستی سەرەکی، یەکەم: دژایەتیکردنی کورد و پێشگرتن لە گەڕانەوەی کەرکوک بۆ سەر هەرێم، دووەم: پشتگیری بەرەی تورکمانی، سێیەم: دروستکردنی پێگەی سەربازی پتەو بۆ لێدانی پەکەکە\n_ ٤ی تەموزی ٢٠٠٣ لە ساڵیادی سەربەخۆیی ئەمریکا هێزەکانی ئەمریکا لە سلێمانی کۆمەڵێک ئەفسەری میتیان لە بینای ئێزگەی رادیۆی بەرەی تورکمانی دەستگیرکرد و تورەکەیان کردەسەریان، هۆکاری دەستگیرکردنەکەشیان ئەوە بوو ئەفسەرە تورکەکان بە نیازبوون بە یارمەتی بەرەی تورکمانی عێراق عەبدولڕەحمان مستەفا پارێزگارە کوردەکەی کەرکوک تیرۆر بکەن، جگە لەوەش خەریکی چەک گواستنەوەبوون بۆ بەرەی تورکمانی لە کەرکوک\n_ لە کۆتایی ٢٠٠٣ ئەمریکا ویستی ئەوەی هەبوو کە تورکیاش هێزێک بنێرێتە عێراق و لە باکوری عێراق جێگیر بکرێن بەڵام پارتی و یەکێتی دژی هاتنی ئەم هێزەبوون، بەپێی بەڵگەنامەیەکی ویکیلیکس بارزانی بە بەرپرسانی ئەمریکی وتووە هێزی تورکیا وەک هێزی داگیرکەر سەیر دەکەن، بەپێی گێڕانەوەیەکی چەنگیز چانداریش، بەرهەم ساڵح چەنگیز چاندار و ئیلنو چەڤیک کە لە ئەردۆغانەوە نزیک بوون بە ئانقەست ناردوونی بۆ بەغدا بۆ لای نەوشیروان مستەفا، بۆ ئەوەی نەوشیروان مستەفا کۆمەڵێک سەرکردەی عەرەبی شیعە و سونەیان پێ بناسێنێت کە ئەوانیش وەک کورد دژی هاتنی سوپای تورکیان.\n_ تورکیا لە کاتی نووسینەوەی دەستوری عێراقدا زۆر بە توندی دژایەتی چەسپاندنی سیستمی فیدرالی لە عێراق و جێگیربوونی مادەی ١٤٠ی لە دەستورکرد و ئەمەشی بە سەرەتایەک بۆ دروستبوونی دەوڵەتی کوردی لە قەڵەمدا.\n_ لە هەڵبژاردنەکانی ساڵی ٢٠٠٥دا بەرەی تورکمانی کە تورکیا هەموو حسابی خۆی لەسەر هەڵچنیبوو لەسەر ئاستی عێراقدا کەمتر لەسەدا یەکی دەنگەکانی بەدەستهێنا، ئەمەش بە واتای شکستی سیاسەتی تورکیا بوو لە عێراق.\nتورکیا و هەرێمی کوردستان لە ٢٠٠٥ەوە تا ئێستا\n_ لە دوای ٢٠٠٥ و شکستی بەرەی تورکمانی، سوپای تورکیاش بەو دەرەنجامە گەیشت کە دەبێت سیاسەتی تورکیا بەڕووی پارتی و یەکێتیدا بکرێتەوە.\n_ سوپا دۆسیەی بەرەی تورکمانی و باکوری عێراقی رادەستی وەزارەتی دەرەوە کرد کە لەو کاتەدا عەبدوڵا گویل وەزیری دەرەوەبوو.\n_ بە سەدان کۆمپانیای تورکی ڕوویان لە بازاڕەکانی هەرێم کرد، تورکیا کە پێشتر مەرجی یەکەمی بۆ پەیوەندی لەگەڵ پارتی و یەکێتی ئەوەبوو کە دەبێت شەڕی پەکەکە بکەن، بەهۆی بەرژەوەندیی ئابورییەوە ئەو مەرجەیان بە ئانقەست پشتگوێ خست.\n_ لە راپۆرتێکی ساڵی ٢٠٠٧یی ئەنجومەنی ئاسایشی نیشتمانی تورکیا باسی ئەوە کراوە دەبێت تورکیا ئابوری هەرێم وابەستەی خۆی بکات و بەمجۆرە ئاستەنگ لەبەردەم دروستکردنی دەوڵەتی کوردیدا دروست بکات چونکە دەوڵەتی کوردی بەبێ ئابوری سەربەخۆ دروست نابێت\n_ یەکێکی دیکە لە هۆکارەکانی کرانەوەی تورکیا بەڕووی هەرێمدا ترسی ئەو وڵاتە بوو لە بەهێزبوونی هەژمونی ئێران لە عێراق و هەرێمدا، هەربۆیە بەو دەرەنجامە گەیشتن بە سیاسەتی دژایەتیکردنی کورد ناتوانن رکابەری لەگەڵ هەژمونی ئێراندا بکەن.\n_ هەرچەندە تورکیا بەڕووی هەرێمدا کرایەوە بەڵام سوپا هەر بە ڕەشبینییەوە سەیری پارتی و یەکێتی دەکرد، لە راپۆرتێکی ساڵی ٢٠٠٧ی سوپادا باسی ئەوە کراوە یەکێتی ٥٠٠ گەریلا و پارتیش ١٥٠٠ گەریلای پەکەکەیان لەناو هێزەکانی خۆیاندا جێ کردوەتەوە، بەپێی راپۆرتەکەی سوپا، ئەگەر پارتی و یەکێتی نیازپاک بوایەن بەرامبەر تورکیا، ئەو ٢٠٠٠ گەریلایەیان رادەستی تورکیا دەکردەوە.\n_ لە دوای ٢٠٠٩ تورکیا زیاتر لە هەرێم و بە تایبەتیش لە پارتی نزیک بووەوە، ئەحمەد داودئۆغڵو رۆڵی سەرەکی هەبوو لە دروستکردنی پەیوەندییەکی نزیک لەنێوان هەولێر و ئەنکەرە و کۆنسوڵخانەی تورکیاشی لە هەولێر کردەوە.\n_ ساڵی ٢٠١٠ تورکیا و داودئۆغڵو ویستیان رێگری بکەن لەوەی تاڵەبانی ببێتەوە بە سەرۆککۆمار و هەوڵیاندا تاریق هاشمی وەک عەرەبێکی سونە بکرێتە سەرۆککۆمار، هۆکارەکەشی ئەوەبوو کە پێیانوابوو تاڵەبانی لە ئێرانەوە نزیکە، ئەمریکاش پشتگیری تورکیای دەکرد بۆ دوورخستنەوەی تاڵەبانی لە پۆستی سەرۆک کۆمار، هیواشیان لەسەر ناکۆکییە مێژووییەکانی پارتی و یەکێتی هەڵچنیبوو، بەڵام بارزانی لەوکاتەدا پێچەوانەی ویستی تورکیا پشتی تاڵەبانی گرت.\n_ ساڵی ٢٠١١ پەیوەندییەکانی هەولێر و ئەنکەرە و بە تایبەتیش پەیوەندییەکانی پارتی و تورکیا گەیشتە لوتکە. ئەردۆگان یەکەمین سەرۆکوەزیری تورکیا و وڵاتێکی بیانی بوو کە سەردانی هەرێمی کرد.\n_ هەرێم و تورکیا گرێبەستی ٥٠ ساڵەی نەوت و گازیان ئیمزاکرد.\n_ ساڵی ٢٠١٢ داودئۆغڵو بەبێ پرسی عێراق سەردانی هەرێم و کەرکوکی کرد، بەرپرسانی هەرێمیش ئەوەندەی سەردانی ئەنکەرەیان دەکرد، نیو ئەوەندەش سەردانی بەغدایان ناکرد، هەرچی پەیوەندی هەرێم و تورکیا بەهێزتر دەبوو پەیوەندیی تورکیا و بەغدا خراپتر دەبوو.\n_ هەر لە ساڵی ٢٠١٢ تورکیا و هەرێم رێککەوتن لەسەر دروستکردنی هێڵی بۆری نەوتی هەرێم و تورکیا، هەر لە ساڵی ٢٠١٢دا ئاستی پەیوەندیی بازرگانی هەرێم و تورکیا سنووری ١٢ ملیار دۆلاری تێپەڕاند، هەرێم لە دوای ئەڵمانیا و بەریتانیا سێیەمین هاوبەشی بازرگانی تورکیا بوو.\n_ ساڵی ٢٠١٤ سەرباری ناڕەزایی عێراق و ئەمریکا، تورکیا رێگەیدا هەرێم لەڕێی تورکیاوە نەوت هەناردە بکات.\n_ ساڵی ٢٠١٢ تورکیا وەک سەرۆکی هەرێمی کوردستان پێشوازی لە مەسعود بارزانی کرد، لەو قۆناغەدا یەکێکی دیکە لە هۆکارەکانی لێکنزیکبوونەوەی ئەردۆگان و بارزانی، بۆ ململانێی توندی نێوان پارتی و پەکەکە دەگەڕایەوە، ئەردۆگان کە بەنیازی دەستپێکردنی پرۆسەی ئاشتی بوو، بۆ کەمکردنەوەی قورسایی ئۆجەلان و پەکەکە، وەک ناوبژیوان بارزانی خستە ناو یارییەکەوە.\n_ ساڵی ٢٠١٣ بارزانی و ئەردۆگان پێکەوە لە ئاهەنگێکی جەماوەری لە ئامەد بەشدارییان کرد و بارزانی داوایکرد لە کوردانی باکور پشتگیری ئەردۆگان بکەن بۆ سەرخستنی پرۆسەی ئاشتی\n_ جگە لەوانەش پارتی و تورکیا لە رۆژئاوای کوردستانیش سیاسەتێکی هاوبەش و لێکنزیکیان هەبوو، هەر دوو لایەن دژی پەیەدەبوون و بە نیازبوون پێگەی ئەنجومەنی نیشتمانی کوردی سوریا ئەنەکەسە لە رۆژئاوای کوردستان بەهێز بکەن.\n_ لە دوای تێکچوونی پرۆسەی ئاشتی و دەستپێکردنەوەی شەڕی پەکەکە و سوپای تورکیا، بارزانی زیاتر لە جارێک پەکەکەی تۆمەتبارکردەوە بە تێکدانی پرۆسەی ئاشتی.\nتورکیا و ریفراندۆم\n_ ساڵی ٢٠١٤ حسێن چەلیک وتەبێژی ئاکەپە رایگەیاند چیتر تورکیا دوژمنایەتی دروستبوونی دەوڵەتێکی کوردی لە باکوری عێراق ناکات، بەرپرسانی دیکەی تورکیاش لەو ماوەیەدا لێدوانی هاوشێوەیان دەدا، پارتی و بارزانی ئەو لێدوانانەیان والێکدایەوە کە تورکیا پشتگیری دروستکردنی دەوڵەتی کوردی دەکات، هەربۆیە بابەتی ریفراندۆم بووە بابەتێکی گەرم.\n_ هەرچەندە بارزانی بە ئاشکرا باسی ریفراندۆمی دەکرد بەڵام تورکیا نەک هیچ کاردانەوەیەکی نەبوو، بەڵکو ٢٣ی ئابی ٢٠١٦ لە کاتی سەردانی بارزانی بۆ تورکیا، ئەردۆغان بۆ یەکەمجار بە ئاڵای کوردستانەوە پێشوازی لێکرد، ئەم سەردانە دوو رۆژ دوای هاتنی هێزی تورکیا بوو بۆ باشیک و ماوەیەکی کورتیش پێش هێرشی تورکیا بوو بۆسەر جەرابلوس.\n_ بەڵام کاتێک ئاڵای کوردستان لە کەرکوک هەڵکرا ئەردۆغان و تورکیا کاردانەوەی توندیان نیشاندا و هەڕەشەیان کرد کە ئەم هەنگاوەی کورد بێ وەڵام نابێت\n_ بە گشتی تورکیا بەرامبەر ریفراندۆم بێدەنگ بوو تا ئەو کاتەی لە کۆبوونەوەکەی حەوتی حوزەیرانی لایەنە سیاسییەکاندا رۆژی ریفراندۆم دیاریکرا، وەزارەتی دەرەوەی تورکیا بە هەڵەیەکی مێژوویی ناوبرد و ئەردۆگانیش هەڕەشەی گەمارۆی ئابوری لە هەرێم کرد.\n_ لە دوای ریفراندۆم کاردانەوەکانی ئەردۆگان ئەوەندە توندبوو کە گەڕایەوە بۆ ئەدەبیاتی بەرپرسانی تورکیا لە نەوەدەکاندا و بە بارزانی وت سەرۆک خێڵێک چوزانێت سیاسەت بکات.\n_ بەڵام تورکیا زۆربەی هەڕەشەکانی جێبەجێ نەکرد تەنیا گەشتە ئاسمانییەکانی هەولێر و سلێمانی داخست، هەرچەندە گەشتە ئاسمانییەکانی هەولێر دوای ماوەیەک دەستی پێکردوە، بەڵام تا ئێستاش گەشتەکانی سلێمانی دەستیان پێنەکردوەتەوە.\nئێستا و دوای سەدەیەک لە هەورازونشێو لە سیاسەتی تورکیا بەرامبەر باشوری کوردستان، ئەوەی ڕوون بووەتەوە سیاسەتی تورکیا لە ئێستادا ئەوەیە کە کورد وەک کارتێکی فشار بەرامبەر بەغدا بەکاربهێنێت، ئەگەریش توانی ئەوا هێزە کوردییەکانی باشور لە دژی هێزە کوردییەکانی نەیاری خۆی بەکار بهێنێت، کەموکوڕییەکە لێرەدا ئەوەیە هەرێمی کوردستان سیاسەتێکی یەکگرتووی بەرامبەر تورکیا نییە.


راسان تا ئێستا سەرکەوتنی بەدەست ھێناوە…، ن: ھوشیار ئەحمەدی – Peshmergekan\nلە کۆتایی دەھەی نەوەدەوە رێژیم ھەوڵی داوە حیزبەکان و پێشمەرگە لە باوڕی گشتیی نە تەنیا خەڵکی رۆژھەڵاتی کوردستانی، بەڵکوو لە باوڕی خەڵکی باشووری کوردستانیشا لاواز بکاو لە ئەدەبیاتی شەڕی رەوانیی خۆیا بە گاڵتەیان بگرێ.\nئەوەی ماوەیەک لە گەڵ خەڵکی باشوورا ژیابێ و لەگەڵیانا باسی سیاسیی کردبێ، ئەوەی تەجرۆبە کردووە.\nئەو تێزەیان تا رادەیەک ھەم لە رۆژھەڵات و ھەمیش لە باشوور سەرکەوتوو بوو. چونکی رێژیم توانیبووی لە رۆژھەڵات بە پاڵپشتیی مێدیاکانی پژاک و پەکەکە و کادر و رێبەرانیان ئەو سیاسەتەی پەرەو گەشە پێ بدا و ھەروەھا بە پاڵپشتیی پارتەکانی باشوور لەوانە ھەندێ لە رێبەرایەتیی خۆفرۆش و فەرماندیی بەکرێگیراوی حیزبەکانیان بە تیرۆری رەوانی، شەخسیەتی، سیاسی و جەستەیی حیزبەکانمان و کادر و پێشمەرگەکانمان ئەو تێزەی بباتەپێشەوە.\nبۆ نمونە لە ئەدەبیاتی زاڵی شەڕی رەوانیی رێژیم دژ بە بزوتنەوە و گەلەکەمانا کۆمەڵە و دیمۆکرات و حیزب و سازمانەکانی دیکەیان بە مردوو لە قەڵەم ئەداو ھەندێ جاشقەڵەمی باشوورو رۆژھەڵاتیشیان لە مێشک و باوڕو ھەستی پاکی شۆڕشگێڕیی و کوردایەتیی خەڵکە تامەزرۆی خەباتەکامان بەردابوو و دوور لە ھەر چەشنە ئەخلاقێ، وەکوو کرم و ئافەت رەگ و ریشە و لق و پۆپی داری خەباتیان ئەکرۆژی.\nبەڵام راسان پاش تەحەمولی زۆر قۆناغی جەنگی رەوانیی و گوشاری سیاسی، نیزامی، ئەمنیەتی، تەبلێغاتی، ئابووری و بوختان و تۆمەت وناو و ناتۆرەی ناڕاست … بڕیارێکی پشتئەستوور بوو بە عەقڵ و زانست و سۆز و خۆشەویستی و غیرەت و باوڕی شۆڕشگێڕی و نیشتمانپەروەری ولێکدانەوەی ژیرانەی رێبەری و بەدەنەی حیزبی دیمۆکرات.\nپەیامی سەرەکیی راسان ھەستانەوەی خەباتی نەتەوەیی دیمۆکراتیی گەلەکەمان بوو لە رۆژھەڵاتی کوردستان. قۆناغی یەکەم و گرینگی ئەو پەیامە کە ھەستانەوە سەرپێی شۆڕش بوو سەرکەوت.\nلەم قۆناغەدا گەلەکەمان زیانی جەرگبڕی بەرکەوت، بەو مانایە گەلەکەمان، چونکی پێشمەرگە و خەڵکی بێچەکی شارو گوند ھەر ھەموو تێگڕا رۆڵەی ئەو گەلەن.\nبۆیە ئەو برینەی ئەکەوێتە سەر جەستەی پێشمەرگە و خەڵکی مەدەنی، تێگڕای ئازارەکەی گەل ئەیچێژێ، خوێنەکەی لە جەستەی گەل ئەچۆڕێ و خەسارەکەی گەل ئەیدا.\nلەم قۆناغەی راسانا رێبەریی و بەدەنەی حیزبی دیمۆکرات بە تەشکیلاتی نھێنی و ئاشکرای ئەو حیزبەوە توانییان خەڵک و خاک و پێشمەرگە لێک نزیک بکەنەوە، پێک ئاشنا بکەنەوەو پێکەوە ئاشت بدەنەوە.\nپیرۆزە سەرکەوتنی راسان لە قۆناغی ھەستانەوە دا….\nسڵاو و رێز و ئەمەگ بۆ پێشمەرگە گیان لەسەر دەستەکان و رێبەریی ژیر و فەرماندەیی وریای حیزبی دیمۆکراتی کوردستانی ئێران


کوردیپێدیا - عاشق هەمیشە تەنیایە\n📊 بابەت 374,857 | وێنە 59,419 | پەڕتووک PDF 11,088 | فایلی پەیوەندیدار 43,889 | 📼 ڤیدیۆ 168 | 🗄 سەرچاوەکان 14,881\n📕 عاشق هەمیشە تەنیایە | 🏷 پۆل: پەڕتووکخانە | زمانی بابەت: 🏳 کوردیی ناوەڕاست | 👁🗨\nعاشق هەمیشە تەنیایە\nعاشق هەمیشە تەنیایە : ژیان و شیعری سوهراب سپهری\nهەڵبژاردن و وەرگێڕانی: ئازاد بەرزنجی\n➕ ئەم بابەتە لەلایەن: (زریان سەرچناری)ەوە لە: Oct 21 2018 9:04AM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Oct 21 2018 10:51PM باشترکراوە\n📷 فایلی وێنە 1.0.1 81 KB Oct 21 2018 9:04AM زریان سەرچناری\n1. 👁 ناوەندی رۆشنبیری و هونەری ئەندێشە\n1. 👁 عاشق هەمیشە تەنیایە


دوو پەرلەمانتارەکەی ١٦ی ئۆکتۆبەر داوایەک ئاراستەی لایەنگرانی یەکێتی دەکەن لە ھەولێر دەنگ بەم کاندیدە نەدەن\nشوان داودی، ئەندامی فراکسیۆنی یەکێتی لە پەرلەمانی عێراق کە ھاوکات یەکێکە لە پەرلەمانتارانی گرووپی خیانەتی ١٦ی ئۆکتۆبەر، پەیامێکی بڵاو کردووەتەوە کە ئاڵا تاڵەبانی، پەرلەمانتاری سەر بە ھەمان گرووپی خیانەتکاریش لە پێگەی تایبەتیی خۆی لە تۆڕی کۆمەڵایەتیی (فەیسبووک) دایناوە، بەبێ ئەوەی ھیچ شتێکی لەبارەوە بنووسرێت.\nلە پەیامەکەدا ئاماژە بەوە دراوە کە لیستی یەکێتیی نیشتمانیی کوردستان لە ھەولێر، ”ھەڤاڵیکی تێدایە کە سەپێنراوەتەوە سەر لیستەکە، کە نەک رەنجی ٢٩ کاندیدەکەی تر، بەڵکو ئەگەر دەربچێت، رەنجی ھەموو یەکێتی بە با دەدات“.\nشوان داودی و ئاڵا تاڵەبانیش کە بە بڵاوکردنەوەی پەیامەکە ناڕاستەوخۆ پشتیوانی لێ کردووە، ئەوەیان درکاندووە کە ئارێز عەبدوڵا ڕێگر بووە لە بەردەم ھەوڵەکانی گرووپەکەیان و دەڵێت: “با ڕاشکاوانەتر بدوێین و پەنجە لەسەر ئەو زامە دانێین کە لە چوار ساڵی رابردوودا تیمە پەرلەمانییە بەھێزەکەی یەکێتی لە بەغدا دووچاری ئیفلیجبوون کرد، ئەویش ئارێز عەبدوڵایە”.\nدانانی ئارێز عەبدوڵاشی بە سەرۆکی فراکسیۆنی یەکێتی، بە “بڕیارێکی حزبی بۆ ڕازیکردنی” لە قەڵەم داوە و بە ھۆکاری لاوازبوونی فراکسیۆنی یەکێتی لە پەرلەمانی عێراق زانیوە.\nشوان داودی داوای لە جەماوەری یەکێتی کردووە، جارێکی دیکە دەنگ بە ئارێز عەبدوڵا نەدەنەوە.\nشوان داودی و ئاڵا تاڵەبانی، دوو پەرلەمانتاری یەکێتین کە پێشتر بە ئاشکرا، دژی خواستەکانی گەلی کورد و ویستی سەربەخۆخوازانەی خەڵکی کوردستان وەستاونەتەوە و لە کاتی خیانەتی ١٦ی ئۆکتۆبەردا، ئاڵا تاڵەبانی سەردانی میلیشیاکانی دەکرد کە سەنگەریان بەرامبەر بە پێشمەرگە گرتبوو، شوان داودیش، خوانی بۆ فەرماندە و سەرکردەکانی حەشدی شەعبی لە نێو کەرکووک ڕێک دەخست\n5 مانگ پێشتر - May 10 2018 11:33AM


مۆراڵی کۆیلە/ ئه‌بوبه‌کر جاف – زاگرۆس پۆست\nماڵەوە / وتار / مۆراڵی کۆیلە/ ئه‌بوبه‌کر جاف\nمۆراڵی کۆیلە/ ئه‌بوبه‌کر جاف\nپێنج شه‌ممه 10 ته‌مموز 2014\tوتار 128 جار خوێنراوه‌ته‌وه\nچرکەیەک نییە گوێمان لە پاڕانەوەو نزاو سواڵ و هەڵویستی کۆیلە نەبێت. لەمسی نەکەین ،بەرینەکەوین،نەمانکردبێت بە ناچارییەکی ڕۆحی و کەینونەیی،ئێستا لە کوێدا دانیشتویت و لە گەڵ هەرکەس بیت،بەرانبەر هەر شتێک بیت تۆ لە ناو ئەو پەیوەندییەدا کارت جێبەجیکردن و تەحقیقکردنی مۆرال و دونیابینی کۆیلەیە.\nکۆیلە بون، پەیوەندی کۆیلایەتی هەرگیز مەرج نەبووە دەرکەوتنێکی ماتریالی و بابەتی و دیاریکراوی هەبێتڤ،کۆیلە بون دۆخە،کۆیلەبون نیگەرانی و دڕدۆنگی و زۆرجاریش ئاسودەی و ارامییەکی وەهمیە.پەیوەندی ئینسانێکی کوردی بەویترەوە (پەیوەندی سەردار/کۆیلەیە) بۆ کوردیک نە دەتوانێت سەرداربێت؟نە دەتوانێت قودرەت و ئیرادەی هەڵهاتن و ڕاکردن و یاخیبونی هەبێت لە کۆیلەبون و ئەو پەیوەندیانەی لە سەر بنەمای (عەقدیکی)نێوان کۆیلەو سەردار بەندە.کۆیلەبون مەستبونە بە پاساو برێکی زۆر ئیمانی ئیدۆلۆژی، کۆیلە بون ترسە،ترسێکە لە ونبون لە ئاستێکی کەینونەیی و وجودیدا،واتە ترسی لە دەستدانی ئەویتری سەردار،ئەم پەیوەندییەش دەکرێت بۆ ئێمەو بۆ ئینسانی کوردی وردبکرێتەوە بۆ پەیوەندی کوردێک بە مەزهەبەوە،بە بونێکی سیاسی-قانونی وەک دەوڵەتی عیراقەوە.\nکۆیلە بون دەستبەردارنەبون و دەستنەبونەوەیە لە “برا”گەورەیەک کە نابێت لە هەمان نەسل و هەمان خوێن و هەمان وەچەو شەجەرەی خۆی بێت.کۆیلە بە ناچاری پێویستی بەویتری “نا-خودە).کۆیلەیەکی کوردی ناتوانێت لە گەڵ سەردارێکی نا-کوردیدا نەبێت کۆیلەیەتی تەحقیق بکات،وە سەرداربون و برا گەورەیی ئەویتر بەرهەمبهێنێتەوە.کۆیلەکان بۆ ئەوەی بە یەکەوە هەڵبکەن پێویستیان بە سەردارو براگەورەیەکی “غەریب و نا-کەس “هەیە.ئەویترێکی عەرەب،ئەویترێکی فارس ،ئەویترێکی تورک،ئەویترێکی نا-کورد جا هەرکەس و هەر بون و هێزێک بێت.کۆیلە هەمیشە سواڵی هاوپشتی و پشتیوانی و خێرو شەفەقەو بەزەیی و سۆزو میهرەبانی دەکات… .\nهەرچوەڕوانییەک لەویتر، لە هەلومەرجی گونجاو، یان نالەباری و نەگونجانی هەلومەرج، ئاڵۆزی بارودۆخ، مەترسی و ترس و هەڕەشەی دەوروبەر…، ئەمانە ترس و ئیمان و دڵەڕاوکێی کۆیلەیە.بەڵام بە پێچەوانەوە مۆراڵی سەردار،ئەخلاقی سەردارێک’هەمیشە لە ناو خولقاندایە،سەردارێک چاوەڕوانی گونجان و لە باری هەلومەرج و پشتگیری و پشتیوانی ناکات.سەردارێک هەلومەرج دەخولقێنێت،لە ناو پۆتۆنسیالیتێ و مومکیناتدا ماکینەکانی خولقاندن و بەرهەمهێنان دەخاتە کار.مۆراڵی سەردارێک هیچ پەیوەندییەکی دیالێکتیکی بە ئەویترەوە نییە.\nهیچ کات چاوەڕوانی ئەویتر ناکات،چاوەڕوانی ئەویتر ناکات کە کە کردارو پەرچەکرداری هەرچی بێت. سەردار،ڕۆحی ئەرستۆکراتیانەی سەردارێک شتێکی لا نییە ناوی “ئەویتر”بێت.ئەوەی هەیە ئیرادەی خۆیەتی،ئیرادەی هێزی خولقاندن،تێپەڕاندن.پەیوەندی ئیسنان و بڕێکی زۆر بە ئەویترەوە،بووە بە پەیوەندیەکی تەنگاوتەنگ،پێویستی و ناچاری…ئاخر ئەگەر وا نەبێت من چ سەروکارێکم بەوی ترەوە هەبێت تا ڕازی بێت ،تەنانەت وەک مەکرەمە و بەخشش و بەخشین “دەوڵەتی کوردی و بونێکی ئۆنتۆلۆژی،کەینونەیی،سیاسیم”پێ ڕەوا ببینێت.ئەم ئیرادەیەو بەستنەوەی ئەم ئیرادەیە بەویترەوە بێئەملاو ئەولا،بێ یەک و دوو مۆراڵی کۆیلەیە.


نیو سەدە شکۆمەندی – کورد شانۆ | Kurd Shano\nنیو سەدە شکۆمەندی\nچەند ووشەیەک لە خزمەت ھونەرمەندی گەورە عەبدولی حەمە جوان\nقسەکردن لەسەر کاروانی پڕ داھێنانی داھێنەرێکی وەک عەبدولی حەمەجوان، ھەڵوەستەکردن و شڕۆڤەکردنی نیو سەدە تەمەنی شانۆ و درامای میللەتێکە، میللەتێک ئەگەرچی ھیچ کیان و دەسەلاتێکی سیاسی و ئیداری بەدەستەوە نەبووە، بەڵام لە بواری کڵتوور و فەرھەنگ نەوەکو ھەر ھاوشانی میللەتانی تر بووە، بەڵکو لە ھەندێ کاتیشدا جلەوی پێشڕەویکردن و داھێنانیشی بەرکەوتووە.\nلە بواری شانۆو دراماش ئێمە خەریکە دەبینە خاوەن شانۆیەکی ریش سپی سەدساڵە، شانۆییەک کۆمەڵێک کارەکتەر تیاییدا وەک ئەستێرە ھەمیشە بەسەر سەرمانەوە دەدرەوشێنەوەو لە شەوە تاریک و ئەنگوستە چاوەکاندا رێگای مەنزل و ھیوامان بۆ روون دەکەنەوەو ھەمیشە وەک پێشەنگی کاروان رووبەڕووی ھەموو نەھامەتی و مەترسیی و شکان و کەوتنەکان دەبنەوەو فێرمان دەکەن لە دوای ھەموو کەوتنێک ئاسۆی ھەستانەوەیەک ھەیە.\nیەکێک لەو ئەستێرە پڕشنگدارو درەوشاوانە کە ھەمیشە وەک خۆر روناکی نەبڕاوەی بەر ھەموو کونج و کەلێنێکی ئەم دەڤەرەی ئێمە کەوتووە، ھونەرمەند و مامۆستاو رابەرو پێشەنگی کاروان، عەبدولی حەمە جوانە، ئەو پیاوەی کە یەکێکە لە شانازییەکانی مێژووی سەد ساڵەی شانۆکەمان لە پاڵ چەندین ھونەرمەندی داھێنەری تردا، بەڵکو دەتوانم ئەوە بڵێم کە ئەگەر گریمانەی ئەوە بکەین کاروانی سەد ساڵەی شانۆی کوردی ھیچ داھێنانێکی نەبێت، ئەوە بەلای منەوە ئەوەندەی بەسە کە لەم سەد ساڵەدا ھونەرمەندێکی وەک عەبدوڵی حەمە جوانی بەرھەمھێناوە.\nئێمە کەسمان ناتوانین نکوڵی لەوە بکەین کە ئەم نەوەیە واتە نەوەی حەفتاکان، ئەو نەوە دامەزرێنەرەن کە بناغەی شانۆیەکی ئەکادیمیان داڕشت و ھەموو نەوەکانی دواتر لەم نەوەیە فێری دارە دارەی شانۆ بووین.\nمن زۆر بەداخەوەم بەھۆی جوگرافیاو تەمەنەوە ناتوانم قسە لەسەر زۆرێک لە کارە شانۆییەکانی مامۆستا عەبدوڵ بکەم، جگە لەو نمایشە شانۆییانەی کە کاتی خۆی بۆ تیڤی تۆمار کراون، دواتریش ئەو دراما و فیڵمە سینەماییانەی کە مامۆستا بەشداری تیایاندا کردووە.\nیەکەم خۆر ھەڵاتنیش لە ژێر پاڵتۆکەی گۆگۆڵەو دەرکەوتنی مامۆستایە لە رۆڵی “شێرکۆ” لە شانۆگەی (موفەتیشی گشتی) کە ساڵی ١٩٧١ لە سلێمانی پێشکەشکراوەو دواتر وەک شاکارێک لە تیڤی بەغدا تۆمارکراوەو ئەوەش بۆتە دەرفەتێک بۆ ئەوەی سەدان ھەزار مرۆڤی ئەم دەڤەرەی ئێمە بینەری ئەم نمایشە ببن و بۆ ھەتا ھەتایە بەشێک لە زەین و یادەوەرییمان داگیر بکات.\nموفەتیشی گشتی یا وەک لای خۆمان پێیدەلێین جەنابی موفەتیش، نزیکەی دوو سەدەیە نووسەری گەورەی رووس گۆگۆڵ نووسیویەتی و زیاد لە ٤٥ ساڵە بە کڵێشەیەکی کوردی تەرجەمە کراوەو بەرھەمھاتووە، بەڵام ھەر جارێ کە سەیری دەکەین وەکو ئەوە وایە کە بۆ یەکەمجارە دەیبینین، ھێشتا وەک شنە بایەکی پاییزی دەروونمان ئارام دەکاتەوە، ھێشتا زیاد لە مستەر بین و عادل ئیمام و غەوار، پێکەنین و بزەو خەندەمان پێدەبەخشێت، ھێشتا روونتر و راستگۆیانەتر لەسەر برینە سەختەکانمان ھەڵوەستە دەکات، گەندەڵی ، دزی، ملشکاندنی خەڵک، شەڕ لە پێناو کورسی، بەرتیل و واسیتەو واسیتەکاری و یاساییەکی ھەمیشە خەوتوو، سیسیتمێکی پەروەردەیی عەنتەری، خەستەخانەیەکی تەژی لە مێش و مەگەزو بەکتریا…گەورەو سەروەرم گۆگۆل، تۆ ئەم تێکستەت بۆ روسیا نەنووسیوە، من دڵنیام تۆ لەگەڵ نووسینی ھەر ووشەیەک و ھەر رستەیەک خەونت بەو واقیعەی ئێمە دیوەو ھەمیشە لەبەر چاوت بوون، تۆ بۆ ئێمەت نووسیوە…بۆیە شانۆکارانی ئێمە قەدری ئەو شاکارەی تۆ دەزانن، من سوێندت دەدەم تۆ ھەموو پیرۆزییەکانت، ئەگەر دەیان جار نمایشی ئەو شانۆییەی خۆتت دیوە، قەت دیوتە ئەکتەرێک وەک مامۆستا عەبدوڵی ئێمە رۆڵی ئەو موفەتیشە ساختەیەت بۆ ببینێت، ھیچ ئەکتەرێک دیوە دوای نیو سەدە نمایشی شانۆییەکەی، ھێشتا خەڵکی تامەزرۆو تاسەداری بینینی کارەکەی بن، ھیچ ئەکتەرێکت دیوە وەک مامۆستا عەبدوڵ بەو سادەییە جوانە، بە راستگۆیی و لێوەشاوەیی، قەناعەت بە سەدان ھەزار بینەر بکات و موفەتیشە ساختەکەی تۆ بکاتە بەناوبانگترین موفەتیش لە مێژووی میللەتێک. ئەمە جگە لە داھێنانی ستافی ئەم نمایشە لەسەرووی ھەموویانەوە مامۆستا ئەحمەد سالار وەک دەرھێنەرو ئەکتەر لە رۆڵی قایمقام و عومەر چاوشین و ئازادی حەمە بچکۆل و حیکمەت ھیندی و تەواوی ستافی ئەم نمایشە ناوازەیە.\nبەبڕوای من چەند وێستگەیەکی گرنگ لە کاروانی مامۆستا عەبدوڵ ھەیە کە شایستەی ئەوەیە لەسەری بوەستین، یەکەم مامۆستا عەبدوڵ بەدرێژایی تەمەنی زیاتر وەک ئەکتەر ئیشیکردووەو ھەوڵیداوە لەم بوارە توانا ئیبداعییەکانی تەوزیفبکات و کەمتر ھەڵپەی ئەوەی ھەبووە دەست بۆ ھەموو بوارەکانی تری شانۆ و دراما ببات، ئەمەش ئەم جۆرە پسپۆرییەیە کە ئێمە لەو نێوەندە زۆر پێویستمان پێی ھەیە، خاڵی دووەم ئەوەیە کە مامۆستا بەدرێژایی کارە ھونەرییەکانی ھەوڵی نەداوە خۆی لە کڵێشەیەک گۆشەگیر بکات و بەڵکو ھەمیشە بەدوای ئەوە گەڕاوە کە ئەو کارەکتەرانەی کە ئەدایان دەکات لەیەکترەوە نزیک نەبن، بۆ ئەوەی بتوانێت زیاتر توانای نواندنی خۆی دەربخات و ھەستەوەرەکانی بەئەدای جیاواز فۆرمات بکاتەوە، ئەمە جگە لەوەی تەمەن نەیتوانیوە لەرووی توانای ئیبداعییەوە ھیچ شتێک لە مامۆستا کەمبکاتەوە، بەڵکو بەپێچەوانەوە ھەستدەکەین تەمەن و ئەزموون زۆر زیاتری پێبەخشیووەو زۆر بەئاگایی سوودی لە قۆناغەکانی کارکردنی خۆی بینیووە.\nخاڵێکی تر کە زۆر گرنگە ھەڵوەستەی لەسەر بکەین، تواناو داھێنانی مامۆستا عەبدوڵە لە ھەردوو بواری کۆمیدیاو تراژیدیا، مامۆستا لە موفەتیشی گشتی لە ستایلێکی کۆمیدی زۆر راقی و بەرز ھاوشانی ھاوڕێکانی ، نمونەیەکی شانۆی کۆمیدی ئاستبەرزو ئامانجدار پێشکەش دەکەن و بینەر فێری ئەوە دەکەن کە کۆمیدیا، ئەو ھونەرە بەرزە لە تەھریج و ریسوابوون جیابکاتەوە.\nلەوەش گرنگتر ئەوەیە کە مامۆستا عەبدوڵ ھەوڵی نەداوە لەسەر سەکەوتنەکانی بخەوێت و بیر لەوە بکاتەوە مادام ئەو دەتوانێت لەبواری کۆمیدیا داھێنەر بێت، ئیتر ھەر لەو فۆرمە بمێنێتەوە، زۆر بە پێچەوانەی ئەمەوە چەند ساڵێک دواتر لە درامای (ژیان) کە یەکەم درامای کوردییە وەک شانۆ پێشکەش نەکراوە، مامۆستا لەو درامایە رۆلێکی تەواو جیاواز بە جیاوازی سەدوھەشتا پڵە لە موفەتیشی گشتی، رۆلی کارەکتەری رێبوار دەبینێت کە ھیچ فۆرمێکی ناچێتەوە سەر کارەکتەری شێرکۆی موفەتیشی گشتی، تەنھا لەوەدا یەکدەگرنەوە کە لە دروستکردنی ھەردوو کارەکتەر، ئەکتەرێکی داھێنەر دەبینرێت کە دەزانێت چۆن کەرەستەکانی بەکاردێنێت و ھەمیشە سێبەری زاڵ بووە بەسەر ئەو کارەکتەرانەی کە بەدرێژایی مێژووی کارکردنی ئەداییکردوون.\nئەگەر بەنێو ئەرشیفی پەنجا ساڵەی شانۆی کوردییدا شۆڕبیتەوە، ئەوە لەنێو زۆرێک لە کارە دانسقەو سەرکەوتووەکانی ئەو مێژووە، ھەمیشە شانۆکارێک وەک ژمارەیەکی جێگیر بوونی ھەیەو لەنێو زۆرینەیان دووبارە دەبێتەوە ئەویش عەبدوڵی حەمە جوانە.\nدوای راپەڕینیش کە زۆرێک لە شانۆکارانی ھاونەوەی تووشی ساردبوونەوەو\nدوورکەوتنەوەو وەستان ھاتن، مامۆستا بە گوڕو تینی جاران و زیاتریش تەختەی شانۆکان و بەردەم کامیراکان پڕ دەکاتەوە لە داھێنان و جوانی و بەردەوام بوون، لە کاتێکدا زۆرێک لە شانۆکارەکان بۆ پەیداکردنی نانێکی باشتر کەوتنە نێو ماکینەکانی راگەیاندن و سیاسەت و حیزبی بوون، مامۆستا وەک خۆر بەجێگیری لە پێگەی خۆی دەمێنێتەوەو لە فیڵمە سینەماییەکانی گردی پیرۆز و ھەڵۆی گەرمیان، پیرۆزی پێشمەرگەو نەتەوەو مێژوومان پێ نیشاندەداتەوە.\nلە ھەزارەی سێیەمیشدا عەبدوڵی حەمە جوان وەک یەکێک لە ئەکتەرە مەزنەکانی مێژووی ھەر میللەتێک، شەرەفی ئەوەی پێدەبڕێت کە ھاوشان لەگەڵ چەندین ئەکتەری ناوداری میللەتەکەمان، بە سەرکردایەتی کۆچکردوو حوسێن میسری بناغەی درامای نوێی کوردی داڕێژن و لەم بوارەش چەندین زنجیرەی تەلەفزیۆنی کە بابەتەکانیان کۆمەڵایەتی بێت پێشکەش بکەن و سەداو دەنگدانەوەیەکی گەورە دروست بکەن و لای زۆرێک ببێتە سەرەتای لەدایکبوونی درامای کوردی و زنجیرەی تەلەفزیۆنی، کە کورد بەر لەو مێژووە ئەرشیفێکی ھەژاری ھەیە، ئەمەش زۆر ھۆکاری ھەن کە بەپێویستی نازانم لێرە باسیان لێوەبکەم.\nئەوەی زۆر گرنگە ئەوەیە مامۆستا عەبدوڵ لەم قۆناغە دەبێتە پاڵەوانی ھەموو ئەو زنجیرە درامییانەی کە حوسێن میسری کاری دەرھێنانی بۆ کردوون، ھەر لە (خۆر نەوازان تا دەگاتە خەمی چۆلەکەکان و رەشەی پۆلیس و حەسەنە فەنی و جومعەو گوڵە بێ رۆژەکان)، لە ھەر یەکێک لەو درامایانە مامۆستا عەبدوڵ کارەکتەرێکی جیاواز لەوانی تر ئەدا دەکات و لە زۆرینەی زۆریشیاندا توانایەکی زۆر گەورە نیشان دەدات کە وادەکات دەرھێنەرێکی وەک حوسێن میسری بەتەواوی قەناعەت بە لێھاتوویی ئەو ئەکتەرە داھێنەرە بکات و پەنا بۆ کەسانی تر نەبات، لای ھەمووشمان ئاشکرایە کە حوسێن میسری کەسێک بوو ھەمیشە رەخنەی لە خودی خۆی و کارەکانی خۆی ھەبوو، ھەمیشە قەناعەتی وابوو کە ھونەرمەند نابێت بە سەرکەوتنی خۆی قایل بێت و شادومان بێت، بەڵکو ھەمیشە دەبێت لە ھەوڵی ئەوەدا بێت کە لەوە باشتر پێشکەش بکات و قەناعەتیشی ھەبێت کە ئەو ھێشتا زۆرتری پێیە.\nلە کۆتاییدا دەمەوێت بڵێم مامۆستا عەبدولی حەمە جوان و چەندین شانۆکارو ھونەرمەندی گەورەی میللەتەکەمان بەوە حەقیان پێنادرێت کە لە نووسینێکی کورتی وەک ئەوە باسیان بکرێت، بەڵکو پێویستە دەزگایەکی شرۆڤەو تیۆری ھەبێت بتوانێت بەشێوەیەکی زانستی بەنێو ئەو ئەرشیف و ئەو مێژووە شۆڕبێتەوەو بەشێوەیەکی زانستی شرۆڤەی ئەو قۆناغانە بکات و پێگەی شایستەش ببەخشێتە ئەو داھێنەرانەی کە رابەرایەتی ئەو کاروانە مەزنەیان کردووە.\nئەوەندە ماوە بڵێم ناوو مێژووی ھونەرمەند عەبدوڵی حەمە جوان مەدالیای شانازی و شکۆمەندییە بەسەر سنگی ھەموومانەوەو مێژووش تەنھا بە مرۆڤە مەزنەکان دەنووسرێتەوە.\nتێبینی: ئەم وتارە لە مەراسیمی ڕێزلێنان لە هونەرمەند عەبدوڵی حەمە جوان لە ساڵی 2017 لە هەولێر پێشکەشکراوە.\nمطلب قبلیدوا شەو وەک دوافێرژنی درامای کوردی -حەمە سوار عەزیز\nمطلب بعدی🔹 شانۆنامە💢ژنێک لە درێژەی مەرگدا🔹شەرمین ساڵحی


ژەهری دووپشكە چارەسـەری نەخۆشــیەكانـە\nزانایانی كۆلێژی بایلۆری ئەمریكی دەڵێن ژەهری دووپشكە وێرای ئەوەی كوشندەیە دەكرێت چارەسەری چەندین نەخۆشی و بە تایبەت رۆماتیزمی خوێن جۆری (رۆماتیۆد)ـی پێ بكرێت بەبێ ئەوەی هیچ كاریگەرییەكی لابەلای لێ بكەوێتەوە، ئەم دۆزینەوەیەش لایەنی پزیشكی دەگەیەنێتە چارەسەری ئازاری رەقبوونی كركراگەی ئەژنۆو مەچەك و ئانیشك كە بەهۆی نەخۆشیەكانی رۆماتیزمەوە سەرهەڵدەدەن.\nكریستۆن پیتۆن ژنە پرۆفیسۆر لەبواری فیزیای جەستەیی لە كۆلێژی بایلۆر روونی كردەوە، ئەم نەخۆشییە هۆكارەكەی نەمانی بەرگری لەشە بەرامبەر بە شێ و سەرماو دەبێتە هۆی پەككەوتنی ماسولكەی جومگەكان و هەوكردنی جەستەو بە بەسەرچوونی تەمەن تواناكانی جووڵەی ئەندامەكان روو لە كەمی دەكەن.\nبۆیە زانایان بیر لە میكانیزمێك دەكەنەوە بۆ شیكردنەوەو سووككردنی ژەهری دووپشكەو بەكارهێنانی وەك دەرمان لەو بوارەدا، چونكە ئەو ژەهرە ئەگەر بە خەستی بەكار بهێنرێت دەبێتە هۆی لەناودانی مرۆڤ.\n 940 جار بینراوه\n3/10/2018 10:55:58 AM


هه‌ڵوێستی حیزبی دیموکراتی کوردستان له پێوه‌ندی له‌گه‌ڵ ڕووداوه‌کانی ئه‌م دوایانه‌ی عێراق‌دا\nپشتیوانی له هه‌ڵوێستی نه‌ته‌وه‌یی و به‌رپرسانه‌ی حکوومه‌تی هه‌رێمی کوردستان ده‌که‌ین هێرش‌و په‌لاماری ئه‌م دوایانه‌ی چه‌کداره‌کانی گرووپی توندڕه‌وی ده‌وڵه‌تی ئیسلامیی عێراق و شام(داعش)\nبۆ سه‌ر سوپا‌و دام‌و ده‌زگاکانی حکوومه‌تی له پاریزگای نه‌ینه‌وا، ده‌ست به سه‌رداگیرانی شاری مووسڵ‌و ناوچه‌یه‌کی به‌رین له ڕۆژاوای عێراقی له لایه‌ن ئه‌م گرووپه‌وه لێ که‌وته‌وه. ئه‌م ڕووداوانه خۆبه‌ده‌سته‌وه‌دان‌و پاشه‌کشه‌ی سوپا‌و هێزه حکوومه‌تییه‌کانی ده‌وڵه‌تی عێراق له لایه‌ک‌و ئاواره‌بوونی سه‌دان هه‌زار له خه‌ڵکی شار‌و ناوچه شه‌ڕلێدراوه‌کانی به دواوه بوو.\nوه‌ک ده‌زانین به‌شێکی به‌رچاوی هێرش و په‌لامار‌و ئاڵۆزییه‌کانی ئه‌م دواییانه له دراوسێیه‌تیی خاکی هه‌رێمی کوردستان‌و به تایبه‌تی له نزیک ئه‌و ناوچه کوردیانه ڕوویان داوه که له مێژساڵه به زۆر‌و داگیرکردن، له کوردستان دابڕێندراون. باوه‌شکردنه‌وه‌ی خه‌ڵک‌و حکوومه‌تی هه‌ریمی کوردستان بۆ ئاواره‌کانی شه‌ڕ‌و ئاڵۆزییه‌کانی چه‌ند رۆژی رابردوو له لایه‌ک‌و چوونی هێزه‌کانی ئاسایش‌و پێشمه‌رگه به هانای دانیشتوانی ئه‌م ناوچانه‌و پارێزگارییان له گیان‌و ماڵی پێکهاته جۆراوجۆره‌کانی ئه‌وێ، هه‌ڵوێستێکی به‌رپرسانه و نه‌ته‌وه‌یییه که حکوومه‌تی هه‌ریم گرتوویه‌ته به‌ر.\nحیزبی دیموکراتی کوردستان، ڕووبه‌ڕوونه‌وه‌ی ژیرانه، به‌رپرسانه‌و نه‌ته‌وه‌یی حکوومه‌تی هه‌رێم، هیزه سیاسییه‌کان‌و دانیشتوانی کوردستان له گه‌ڵ ڕووداوه‌کان‌و بارودۆخی هه‌ستیاری ئێستای ناوچه‌که، بە درووست دەزانێ. ئێمه وێڕای ده‌ربڕینی پشتیوانیی خۆمان له‌م هه‌ڵوێسته، له سه‌ر پێویستیی یه‌کگرتوویی هه‌ر چی زیاتری خه‌ڵکی کوردستان‌و یه‌کهه‌ڵوێستیی سه‌رجه‌م هێزه سیاسییه‌کان له‌م هه‌لومه‌رجه دا، پێ داده‌گرین. هه‌ر له‌م کاته‌دا بۆ جارێکی دیکه‌ش دووپاتی ده‌که‌ینه‌وه که حیزبی دیموکراتی کوردستان‌و خه‌باتکارانی گه‌لی کورد له رۆژهه‌لاتی کوردستان، پشتیوانی‌و پارێزگاری له ده‌سکه‌وته نه‌ته‌وه‌ییه‌کانی گه‌لی کورد له‌م به‌شه‌ی کوردستان به ئه‌رکی خۆیان ده‌زانن.


جەللاد - قەڵەم\nتاریخ ایجاد در شنبه, 13 مهر 1398 10:57\nبۆیە هەنووکە کاتێک ناوی جەللاد دەبیستین، بیری سەرکوت و دیکتاتۆرییەت و نەبوونی ئازادی و خودابیری دەکەوینەوە. جەلادەکان بازووی فیزیکی و راستەوخۆی سەرکوتن.\nرەنگە قێزەونترینی جەلادەکان ئەوانەن وا بەشوێن شۆڕشەکانەوە دێن، ئەو شۆڕشانەی وا لەدژی جەللاد رادەپەڕن، بەڵام سەرلەنوێ ئەم چەمکە بەرهەم دێننەوە. ئەو جەللادانەی ئەمجارە بەناوی ئازادییەوە ئەشکەنجەدەدەن و دەکوژن.\nکەواتە یەکێک لەسەرەکیترین پێوانەکانی هەبوونی ئازادیی راستەقینە، نەمانی جەللادە. سیستمێکی سیاسیی بەری لەم دیاردەیە دەتوانێ سیستمێکی ئازاد بێت.\nبگرە ترسناکترینی جەللادەکان ئەوانەن وا بە بیروباوەڕەوە ئەشکەنجەدەدەن و دەکوژن، نەک تەنیا بەهۆی پارە و دابینکردنی ژیانیانەوە.\nبۆیە جەللاد ئەو چەمکەیە زۆر رێ نیشاندەرە. بوون یا نەبوونی بریتییە لە جیاوازیی تەواوی نێوان دوو سیستم.\n٥ سێپتامبری ٢٠١٩


زایینی: ٠٥-٠٦-٢٠١٢ - هەتاوی: ١٣٩١/٠٣/١٦ - ١٤:٢٧ تاران قه‌باره‌ی فۆنت:\nکوردستان میدیا: محه‌ممه‌د مێهدی زالیه، زیندانی سیاسیی کورد له زیندانی گه‌وهه‌ر ده‌شتی که‌ره‌ج گیانی له‌ده‌ست دا.\nبه‌گوێره‌ی راپۆرتی چالاکانی مافی مرۆڤ و دێمۆکراسی له ئێران، رێکه‌وتی ١٥ی جۆزه‌ردانی ١٣٩١ی هه‌تاوی، زیندانییه‌کی سیاسیی کورد به‌ناوی "محه‌ممه‌د مێهدی زالیه" پاش ٢١ ساڵ زیندان، گیانی خۆی له ده‌ست دا.\nمێهدی زالیه، به هۆی ئازار و ئه‌شکه‌نجه له زیندانه‌کانی ورمێ و زیندانی گه‌وهه‌ر ده‌شتی که‌ره‌ج، تووشی نه‌خۆشی‌گه‌لێکی جۆراوجۆر ببوو، که له‌لایه‌ن به‌رپرسانی زیندانه‌وه هیچ هه‌وڵێک له‌مه‌ڕ چاک بوونه‌وه‌ی نابراو نه‌ده‌درا.\nمه‌ئموورانی ئیداره‌ی ئیتیلاعات به دروست کردنی به‌ربه‌ست بۆ ده‌رمان و چاره‌سه‌ر کردنی نه‌خۆشیی میهدی زالیه که بارودۆخی ناوبرا گه‌یشته دۆخێکی هه‌ستیار و له ئاکامیشدا هه‌ر له زیندان گیانی خۆی له ده‌ست دا.\nبه‌گوێره‌ی راپۆرتی هرانا، محه‌ممه‌د مێهدی زالیه له‌لایه‌ن سییه‌کانییه‌وه تووشی کێشه و گرفت بووه و هه‌روه‌ها برینداری کیمیابارانه‌کانی شه‌ڕی ئێران و عێراق بووه.\nهه‌ر به‌گوێره‌ی هه‌مان سه‌رچاوه، ناوبراو چه‌ندین جار داوای مه‌ره‌خه‌سیی ده‌رمانیی کردووه که له‌لایه‌ن به‌رپرسانی زیندانه‌وه ئه‌و داخوازییه ره‌ت کراوه‌ته‌وه.\nبه‌گوێره‌ی راپۆرتی چالاکانی مافی مرۆڤ، له یه‌ک مانگی رابردوودا ١٠ هه‌تا ١٥ زیندانی سیاسی له زیندانه‌کانی ئێران گیانیان له ده‌ست داوه.


تەكنەلۆژیا ئامرازێكی تری توندوتیژی دژی مێینەیە\nتەكنەلۆژیا لە كوردستاندا لە ساڵانی پێش راپەڕین بەشێوەیەكی بەرچاو نەبووە و زۆر كەم بووە یاخود دەتوانین بڵێین تەنها لە چەند جێگەو ماڵێكدا هەبوون، ئەو كات بوونی ئامێرێكی تەكنەلۆژی دەنگی دەدایەوە كاتێك ماڵێك تەلەفۆن یا تەلەفزیۆن یا هەر ئامێرێكی تەكنەلۆژیان بكڕیایە و بەكاریان بهێنایە، لەو سەردەمانەدا لە گەڕەكێك تەنها چەند ماڵێك ئامێرەكانیان هەبوو، زۆرجار دراوسێ لە رێگەی دراوسێوە ئامێرەكانی بەكاردەهێنا، وردتر دەكرێت بڵێین ئەو كات ژیان زۆر سانا و سادە بوو و دوور لە لێشاوی تەكنەلۆژیا تاكەكان لەدەوری یەكتر كۆدەبوونەوە.\nلە دوای راپەڕین بەتایبەتی و بەگشتیش دوای پرۆسەی ئازادی عێراق تەكنەلۆژیا بە لێشاو هاتە نێو كۆمەڵگەو ماڵەكانی تەنی، هێرشی تەكنەلۆژیا زۆربەی هەرەزۆری تاكەكانی گرتەوە، كۆمەڵگە خۆرهەڵاتییەكان بەگشتی بەجۆرێك بەڕووی تەكنەلۆژیادا كرانەوە كە دەكرێ بڵێین تاك بە تاكی گرتەوە و ئەوەش شەپۆلێكی زۆر خێرا بوو بە كرانەوە بەڕویی جیهاندا و بێگومان ئەو شەپۆلەش لەگەڵا لایەنی باشیدا دەیان لایەنی خراپی هەبووە، ئەوەش لە خراپ دروستكردنی ئامێرەكاندا نەبووە، بەڵكو لە خراپ بەكارهێنانی تاكەكاندا بووەو تەكنەلۆژیا هەزاران گرفتی بەدوای خۆیدا هێناوە.\nلە ئێستادا تەكنەلۆژیا بچوكراوەتەوە بۆ ئاسانترین بەكارهێنان بەجۆرێك كە زۆربەی ئامێرە پێویستەكان لە یەك ئامێردا كۆكراوەتەوە و لە گیرفانی هەموو تاكێك هەیە كە ئەویش مۆبایل فۆنە بە تایبەب مۆبایلە هۆشمەندەكان كە كۆمەڵێك خزمەتگوزاری بەرچاو لە خۆدەگرن و بە داخەوە بەربڵاویشیان كردوە و بەكارهێنانیان هیچ سانسۆرێكی ئەوتۆی لەسەر نییە، ئەمەش بووەتە هۆكارێك كە كاربكاتە سەر كۆمەڵگا بەگشتی و بێگومان قوربانی یەكەمیش رەگەزی مێینەیە، مێینەش زۆرجار خۆیان لە هەڵە بەكارهێنانی تەكنەلۆژیا بە دوور نەگرتووە و دەبنەوە قوربانی.\nكچان و ژنانی كۆمەڵگەی ئێمە بە هۆی تەكنەلۆژیاوە رۆژانە توشی گرفت و كێشەی كۆمەڵایەتی دەبنەوە كە كۆتاییەكەی دەبنە قوربانیی جا تا دەگاتە مردنیان بەهەر هۆكارێك بێت، هەندێك جاریش خودی ژن بە هۆی تەكنەلۆژیاوە بێئاگا دەبن لە ماڵا و منداڵیان و پەیوەندییە خێزانییەكان ئاڵۆز دەكەن كە ئەمەش دووبارە دەیكاتەوە قوربانی و لەهەردوو حاڵەت مێینە روبەڕوی توندوتیژی دەكاتەوە، هەربۆیە دەكرێت بڵێین تەكنەلۆژیا ئامرازێكیتری توندوتیژی دژی مێینەیە.\nتەكنەلۆژیا وای لە بەشێك لە ژنان كردووە كە ئەوەی لە نێو دراما و تۆڕەكۆمەڵایەتییكاندا دەیبینن بیكەنە داواكاری و لە پیاوانی داوابكەن نمونە وەك جلوبەرگ و كەلوپەلی رازاندنەوە و ... هتد ، لە لایەكی تریشەوە ژن هەیە منداڵەكانی لە گەڵا خۆیدا دادەنیشن و تەماشای هەمان دراما و شتی گەورەكانیان لەگەڵا دەكەن ئەمە بێئاگا لەوەی كاریگەری دەكەنە سەر بیری منداڵەكانی و رەنگە منداڵەكانی هەمان ئەو دیمەنانە دووبارە بكەنەوە و نمونەش ئەو روداوانەن كە بەردەوام لە تۆڕە كۆمەڵایەتییەكان دەبینرێن، كە ئەمەش دەبێتە هۆی دروستكردنی نەوەی نا هۆشیار لە ئایندەدا.\nمێینە بەهۆی تەلەفۆن و نامەی ئەلیكترۆنی و تۆڕی كۆمەڵایەتی وەك فەیسبوك و ئەوانی تر كە هەن زۆر جار رەنگە پەیوەندیەك دروست بكەن كە خێزانیان رێی بەوە نادا بەهۆی بارە كۆمەڵایەتییەكەیانەوە، یان مێینە هەیە نێرینەیەك یان چەن نێرینەیەك لێی نابنەوە و رەنگە ئەو تەكنەلۆژیا بۆ كار و باری كەسیی خۆی بەكار بهێنێ، بەڵام دیسانەوە بەهۆی چەند هەلپەرستێكەوە زەفەری پێدەبرێت، یاخود كەسانێك هەن وێنەی مێینە و گرتەی ڤیدیۆیی كچان و ژنان بە مەبەستی دیاریكراو بڵاودەكەنەوە كە ئەمەش دووبارە و سێبارە مێینە دەكاتەوە قوربانی، یاخود لە كاتی خۆشەویستی چەندین نامەو وێنەو یادگاری دەكەوێتە لای كەسێكەوە بەهەر هۆیەك بێت لێك جیادەبنەوە و بەو بەڵگانە هەڕەشەی لێدەكرێت ئەمەش دیسانە توندوتیژییە و قوربانییەكەی مێینەیە و باجەكەی دەدات، گەر چاوێك بە ئاماری روداو و كێشە كۆمەڵایەتییەكاندا بخشێنینەوە دەبینین زۆربەیان بە هۆی تەكنەلۆژیاوە بوون بە تایبەت مۆبایل كە پیاوان كێشەیان بۆ مێینە دروستكردووە و زۆرجاریش ناهۆشیاری خودی مێینە هۆكار بووە بۆ توشبوونی كێشە و توندوتیژی بەدوایدا هاتوە، هەربۆیە ئاشكرایە مێینە ئامرازێكی تری توندوتیژی دژی تەكنەلۆژیایە و دەبێت ئەوان زۆر هۆشیارانە مامەڵە لەگەڵیدا بكەن و ئەگەر تاكەكانی كۆمەڵیش لە هەردوو رەگەز بەتایبەتیش نێر دوور نەكەونەوە لە خراپ بەكارهێنانی تەكنەلۆژیا ئەوا تەكنەلۆژیا لە وڵاتی ئێمە دەبێتە چەكی كۆمەڵكوژی خانمان.\n 1143 جار بینراوه\n12/2/2017 9:47:09 AM


کوردیپێدیا - مەسەلەکە سێکسە و هیچی تر\n📖 مەسەلەکە سێکسە و هیچی تر | پۆل: کورتەباس | زمانی بابەت: 🏳 کوردیی ناوەڕاست\nمەسەلەکە سێکسە و هیچی تر\nڕەنگە چەندان لێکدانەوەی جیاواز هەبێت بۆ ئەو وتە مەزنەی بیریار ونوسەری بەریتانی جۆرج ئۆرێلی بە ڕەسەن هندی بەڵام ئەوەی لەساتەوەختی ئەمڕۆ و هەلومەرجی کوردستانا تەواو هاوتا وکۆکە ئەوەیە، وشەکان وەک خۆیان بخوێنێرێتەوە و بەس، ئەوانەی زوڕنا لێ ئەدەن بۆ ئاشتی و ئاسایش هەرخۆیانن کەڕەنای جەنگ لێ ئەدەن، کەواتە هاواری ئاشتی وتەباییەکەیان پەیامی شەڕە، ئەو ئازادی و دیموکراتیەی کردویانە بە ژەمە ووشەی ناو قسە ساردەکانیان تەنها بۆ بەکۆیلە کردنە، خۆگێل کردن و هەڵوێستە دەبەنگەکانیان لە ئاست هەموو ڕووداو کارەساتێکا ئەوپەڕی هێزو توانای بۆ ڕەخساندون.. وێنەی ئەو ژنە پۆشاک سپی یە نە خاتوو بێنەزیر بۆتۆی سیاسەتمەداری ئەوسای پاکستانە، نە ئەنجلا جولی خانمە ئەکتەری هۆلیودو نوێنەرەکەی نەتەوە یەکگرتوەکانە، ئەوە ژنە میدیاکاری کورد خاتوو دەشنێ مورادەو لەسایەی سەری بێ کەسان ئەمڕۆ ئەو ژنە، میدیاکارە، جگە لە کاری میدیا و سەماو گۆرانی، خاوەنی ڕێکخراوێکی مناڵپارێزیشە بەناوی ڕێکخراوی سەوزی مناڵ، وەک دیارە لەوێنەکەدا پرۆژەی بەسەرکردنەوەی ئاوارەکانی کوردستانی ڕۆژئاواش بووەتە خولیایەکی تری.\nئەوەی مایەی شەرمە، هەموو کەسێک ئەزانێ پێداویستی کەسانی ئاوارەو هەڵاتوو ولێقەوماو چی یەو چۆن کۆمەک ئەکرێ، بەڵام بۆ کەسانێک خۆدەرخستن و وێنەگرتن مەرامی سەرەکیە نەک بن بڕکردنی کێشە و بەدەنگەوە چونی لێقەوماوەکە، خاتوو دەشنێ کەخۆی ساڵانێک پەڕیدەو پەناهێندە بووە لە هۆڵەندا، ئەزانێ دەزگای سۆشیال وخزمەتگوزاریەکان هەزارانی وەک ئەم و بنەماڵەکەیان داڵدە داوە بەبێ ئەوەی بکرێن بەفلیم و لەلایان کەسانی دەوڵەتەوە پۆزو خۆدەرخستنیان پیوەبکرێ، کەچی لەوڵاتی ئێمە ئەگەر دەستی کۆمەک درێژکرا بۆ لێقەوماوێک هەزاران جار بەمنەت و بەبەرچاوی کەناڵەکانی ڕاگەیاندن و لەسەر تۆڕە کۆمەڵایەتیەکاندا قەرەباڵغی وهەرای بۆ ئەکرێ، لە زۆربەی وڵاتان خەڵک کۆمەک وەک ئابوونمانێک و مانگانە وساڵانە پێشکەش ئەکا بەدەزگا خێر خوازیەکان و ئەوانیش ئەیگەیەننە شوێنی مەبەست بەبێ دەهۆڵ وزوڕناو هەرانانەوە، ئەو هەرایەی وڵاتی ئێمە وەک پەندە عەرەبیەکە ئەڵێ شێوەنە بۆ هەریسەکە نەک بۆ کوژراوەکە … لە هەمووی سەیر تر ئەوەیە ئەو ڕەوە نێرە زەلامانەی باڵە فرێکی یانە بۆ نزیک بوونەوە لەم خانمە بە بۆینباخ لەمل و تفەنگ لەملەوە زۆربەیان، بە بێ ژن و ژندارەوە تەنها کێشەو کۆی کێشە و هیواکانیان تەنێ سێکسەو بەس، ئاخر کەسێکی تینوو لە بیابانێکا هەموو جێگەیەکی لەلا ئەبێ بە سەراب و مێرگ وئاو، لەوڵاتی پڕ لەنەوت وپڕ لەحزب و پڕ لە بەرپرس و وەزارەتا، تەنها سێکس و مەحروم بوون لەسێکس سەرەداو و دوائاکامی مەسەلە کانە دەنا خانمێکی وەک دەشنێ موراد و هاوپۆلەکانی دەبوا لەهۆڵەندا بەپاسکیل هامشۆبکەن و خواردنی موعەلەبات بخۆن نەک بە سەریارەی جام ڕەش و لە ئوتێلی مەسول نشینا پشوبدەن و ڤیلاو کۆشکیان لەسەر تاپۆکرێ، بەش بەحاڵی خۆم هیچ گلەیی و ڕەخنەیەکم نیە لەسەر ئەم جۆرە ژنانە کە جێندەری خۆیان ئەکەنە بەهرەو ئەکەنە ئامێر و ئایندەی خۆیان و کۆمەڵە کەسێکی سەربەخۆشیانی پێ فەراهەم ئەکەن، ڕەنگە ئەمە بشچێتە خانەی سوزانی ولەشفرۆشی یەوە بەڵام سوزانیەکی دانا، کە شارەزای ئەقڵیەتی کەسانی بێ سێکس و نەخۆشە و بەسود وەرگرتن لەو خاڵە گرەوی خۆی ئەباتەوە، لەو لاشەوە گێلە نووسەر و شاعیرێکی مێباز درودو شکۆ ئەنووسێ بۆ شەوە سورەکانی ئەم خانمانە و بەتەکانێکی شارستانی ئەزانێ بۆ پێشکەوتن و ئازادبوونی میلەتێکی سێکس نەدیتەی ئیسلام دیتەی پاشکەوتووی ژێر چەپۆک.\n1. 👁 03-03-2013\n📅 رۆژی دەرچوون: 03-03-2013\n➕ ئەم بابەتە لەلایەن: (نالیا ئیبراهیم)ەوە لە: Sep 19 2019 11:15PM تۆمارکراوە


Es ist teils Thesenpapier, teils Einführung in die analytische Philosophie, teils Selbstinszenierung und teils Problemaufriss. بێژەکردن: چۆن Es ist teils Thesenpapier, teils Einführung in die analytische Philosophie, teils Selbstinszenierung und teils Problemaufriss. بە ئەڵمانی بێژە بکەن\nچۆن گۆ دەکرێ Es ist teils Thesenpapier, teils Einführung in die analytische Philosophie, teils Selbstinszenierung und teils Problemaufriss.\nبیستراوە: 9 جار\nEs ist teils Thesenpapier, teils Einführung in die analytische Philosophie, teils Selbstinszenierung und teils Problemaufriss. بێژە کردن بە ئەڵمانی [de]\nEs ist teils Thesenpapier, teils Einführung in die analytische Philosophie, teils Selbstinszenierung und teils Problemaufriss. گۆکردنی بێژە کردن لەلایەن Linlan (مێ لە ئەڵمانیا\t)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی Es ist teils Thesenpapier, teils Einführung in die analytische Philosophie, teils Selbstinszenierung und teils Problemaufriss. بە ئەڵمانی\nهاوبەشکردنی بێژەی Es ist teils Thesenpapier, teils Einführung in die analytische Philosophie, teils Selbstinszenierung und teils Problemaufriss. بە ئەڵمانی:


وەزارەتی تەندروستی لێدوانی سەرۆکی لیژنەی پەروەردە لە پەرلەمان رەتدەکاتەوە\nبریکاری وەزارەتی تەندروستی ئاشکرایکرد، بڕیاردان لەسەر بەردەوامبوونی داخستنی خوێندنگەکان، یاخود دەستپێکردنەوەی دەوام لە دەسەڵاتی لیژنەی پەروەردە و خوێندنی باڵای پەرلەمان نییە.\nئەمڕۆ چوارشەممە، ٢٤ی ئازاری ٢٠٢١، د. رەهێڵ فەرێدون، بریکاری وەزارەتی تەندروستی هەرێم بە BMC راگەیاند:" دیاریکردنی وادەی راگرتن و دەستپێکردنەوەی دەوامی خوێندنگەکان لە دەسەڵاتی لیژنەی پەروەردە و خوێندنی باڵای پەرلەمان نییە و پێویستە لیژنەی باڵای رووبەڕووبوونەوەی کۆرۆنا بڕیار لەوبارەیەوە بدات".\nناوبراو راشیگەیاند:" پەرلەمان لایەنی دەرکردنی یاسایە و لایەنی جێبەجێکردن نییە، ئەوان تەنها بۆیان هەیە چاودێری بڕیارەکانی حکومەت بکەن ".\nئاماژەی بەوەشکرد:" تاوەکو ئێستا وەزارەتی تەندروستی هیچ پێشنیازێکی لەبارەی بەردەوامبوونی داخستنی دەرگای خوێندنگەکان، یاخود دەستپێکردنەوەی دەوامی پێشکەش بە لیژنەی باڵای رووبەڕووبوونەوەی کۆرۆنا نەکردووە و لە کۆتایی رۆژانی هەفتەدا هەڵسەنگاندن بۆ دۆخی کۆرۆنا دەکرێت".\nشایەنی باسە، ئەمڕۆ عەبدولسەلام دۆلەمەری، سەرۆکی لیژنەی پەروەردە و خوێندنی باڵا لە پەرلەمانی کوردستان رایگەیاند:" راگرتنی دەوامی خوێندکارانی قۆناغی یەکی بنەڕەتی تاوەکو قۆناغی ١١ی ئامادەیی بەردەوام دەبێت ".


سێ کورتە چیرۆک – Denegkan\nسێ کورتە چیرۆک\nbydengekan\tAugust 27, 2012\tچیرۆک\nپيره‌ميَرده‌كه ختوكه‌ى به‌و مندالَه‌ده‌هات كه‌گه‌لاَوه‌ريوه‌كانى چوارده‌ورى ئه‌مى كۆده‌كردنه‌وه‌و دواتريش كه‌ده‌سته‌خرپنه‌كانى پرِده‌بوون جاريَكى دى حه‌واى ده‌دان وده‌ى كردنه‌وه به‌سه‌رى خۆيدا پێی ده‌تريقايه‌وه. تا پيره‌ميَرده‌كه فرسه‌تى لێ هيَناو توند مه‌چه‌كى گرت له‌ته‌نیشت خۆيه‌وه داى نيشاند ده‌ستيَكى به‌قژه‌ميَوژيه‌كه‌يدا هيَناو ووتى ئه‌وه‌بۆ واده‌كه‌يت هه‌رحه‌زت له‌م به‌زمه‌يه ؟\nبه‌شه‌رمنیه‌که‌وه وتى حه‌زيشم له گرتنی مه‌مكه پيره‌ميَرده‌كه زه‌رده‌يه‌كى بۆكرد ووتى چى تريش ديسانه‌وه ووتى مه‌مكه‌كه‌ى ديكه‌ش ئاهيَكى بۆهه‌لَكيَشاو ووتى چى\nپرِبه‌ده‌مه نوقولَيه‌كانى هاوارى كرد ماچيَش پيره‌ميَرده‌كه توند به‌خۆيه‌وه گوشی و پێی گووت:\nكاتيَك له‌ته‌مه‌نى تؤدابووم منیش هه‌روه‌ک و تۆ وه‌لامم داونه‌ته‌وه به‌لاَم هه‌تا ئه‌م وه‌رزه‌پاييزيه‌ش ماچيَكم نه‌كردووه.\nتا دووهۆده‌وهه‌یوانێکیان بۆ خۆیان چێکرد ئیسکه‌کانیان له کولاندن که‌وتبوو، له‌مۆته‌که‌ی کرێچێتی ترسیان به‌یه‌کجاری شکا دوای چه‌ند حه‌وتویه‌ک ژنه‌که‌ی له ریقنه‌ی ژێر دار هه‌نجیره‌که‌ی حه‌وشه‌که‌یان بێزارو دردۆنگ بوو. رۆژانه  تاپاکی ده‌کرده‌وه هه‌ر خورته‌و بۆله‌ی ده‌هات به‌یانیه‌کیان که له‌جه‌ژن ده‌چووکه‌وتنه برینه‌وه‌ی به‌ته‌مه‌نترین داری گه‌ره‌که‌که‌یان .\nویستی خوای له‌سه‌ره\nچه‌کوشه‌که‌ی وئه‌و ده‌زگایه‌ی که پێلاوی خه‌لکی له‌سه‌ر بزمار رێژ ده‌کرد، مه‌لای مزگه‌وته‌که له‌ژێر ده‌ستیدا ده‌ری هێنان و به‌توره‌ییه‌وه گوتی کابرا به‌م سه‌رو ریشه سپیه‌ته‌وه شه‌رم ناکه‌یت له‌خۆت ئه‌مه دووه م جاره ئاگادارت ده‌که‌مه‌وه شوێن براوه به‌رده‌می مالی خوا نه‌بێت بیکه‌ته زرم وکوت و بانگو نوێژمان لێ تێکه‌ل بکه‌یت پیاوه‌که بێ ئه‌وه‌ی سه‌رهه‌لبرێت به‌خه‌جاله‌تیه‌که‌وه، هه‌لبه‌ت ویستی خوای له‌سه‌ره لێره‌دام مه‌لاکه ئه‌وه‌نده‌ی تر ده‌هری بوو ده‌موچاوی به خێسه‌وه لێ نزیک کرده‌وه\nده‌باشه که‌واته ئه‌م جاره‌ش ویستی خوای له‌سه‌ره ئه‌م دام وده‌زگایه‌ت ده‌به‌م و\nچاویشت پێی ناکه‌وێته‌وه .\nسروشت عومه‌ر مه‌عرووف\nPrevious کاربه‌ده‌ستانی کوردستان خه‌می خوێندنی کوردیییان نینه له که‌رکوکدا\nNext شکستی ئەمن‌و ئاسایش لە کوردستان!


پەرلەمانتارانی کورد لە ئێران لەبارەی عەفرینەوە نامەیەک بۆ نەتەوە یەکگرتووەکان دەنێرن\nداخرانى کۆمەڵگای دەروازەی نێودەوڵەتی باشماخ ڕه‌تده‌كرێته‌وه\nیەکێتی زانایان بە فەرمی داوای ڕاگرتنی ماڵپەڕە سێکسییەکان دەکات\nبەفر و باران دەست پێدەکاتەوە\nلە ھەولێر بیست کەس دەستگیر کران\n2018-01-22 [10:35 AM]\nنوێنەرانی کورد لە پەرلەمانی ئێران لە نامەیەکدا بۆ "ئەنتۆنی گۆتێرێس" سکرتێری گشتیی نەتەوە یەکگرتووەکان، سەرەڕای ڕەخنەگرتن لە بیدەنگیی ئەو ڕێکخراوە لە بەرانبەر هێرشی تورکیا بۆ سەر عەفرین، داوایان کردووە نەتەوە یەکگرتووەکان بێتە دەنگ و پێش بەو هێرشە بگرێت.\nبەپێی ڕاپۆرتی میدیا فەرمییەکانی ئێران، لەو نامەیەدا کە واژۆی 10 پەرلەمانتاری کوردی چەند شارێکی ڕۆژهەڵاتی کوردستانی لەسەرە، ڕەخنەیان لە بێدەنگیی نەتەوە یەکگرتووەکان و ڕێکخراوە نیودەوڵەتییەکانی دیکە لە بەرانبەر (کارەساتی مرۆیی) هێرش بۆ سەر عەفرین گرتووە.\nلە بەشێک لەو نامەیەدا هاتووە: "مێژوو شایەتی ئازایەتی و دلێریی کوردانی ڕۆژئاوایە لە بەرانبەر داعشدا و هیچ مرۆڤێکی ئازادیخواز لە بوێریی ژنانی کۆبانێ و پیاوانی عەفرین و کوردانی ئازای هەرێمی کوردستان و ڕۆژئاوا لە بەرگریکردن لە مرۆڤایەتی لەدژی داعش لە یاد ناکات" کە ئەوکاتیش ڕێکخراوە نێودەوڵەتییەکان تەنیا بە گرتنی وێنەی سێڵفی لەگەڵ ئەیلان کوردی و نوقمبوون منداڵە کوردەکەیان کردە کردە بیانوو وێنەگرتن و بیرەوەری گێڕانەوە".\nئەم هەواڵە 781جار خوێندراوەتەوە


ئاژانسی ده نگو باسی کوردستان: هێزى تورکیا له‌هه‌رێمه و مه‌سعود بارزانى سه‌ردانى تورکیا ده‌کات\nهێزى تورکیا له‌هه‌رێمه و مه‌سعود بارزانى سه‌ردانى تورکیا ده‌کات\nبڕیاره ڕۆژی چوارشه‌ممه‌ی داهاتوو 09.12.2015 مه‌سعود بارزانى سەرۆکی پارتی دیموکراتی کوردستان سه‌ردانی تورکیا بکات .\nتائێستا ناوه‌ڕۆکى کۆبوونه‌وه‌کانى بارزانى ئاشکرا نه‌کراوه، بەڵام ڕۆژنیوز زانیویه‌تى سه‌ردانه‌که‌ى بارزانى له‌سه‌ر داواى سه‌رۆک کۆمار و سه‌رۆک وه‌زیرانی تورکیایه و کۆبوونه‌وه‌کانیشى له‌گه‌ڵ ئه‌وان و بەرپرسانی سەربازی و هەواڵگریەکان دا ده‌بێت .\nپێش ئەم سەردانەی بۆ تورکیا بارزانی شه‌ممه‌ی ڕابردوو سه‌ردانی هه‌ریه‌که له وڵاتانی ئیمارات و سعودییه‌ی کرد و له‌گه‌ڵ به‌رپرسانی ئەو وڵاتانە کۆبووه‌وه.\nسه‌ردانه‌که‌ى مه‌سعود بارزانى بۆ ئەنکەرە له‌کاتێکدایە سوپای تورکیا بە ژماره‌یه‌ک سه‌رباز و جبەخانەی سه‌ربازیەوە سنوری باشووری کوردستانی بەزاندوە و لەناوچەکانی شێخان و باشیک و سۆران جێگریبووە، گەرچی هاتنی ئەو هێزانە ناڕەزایی جەماوەری لێکەوتوەتەوە بەڵام چەند سەرچاوە و لایەنی سیاسی هاتنی هاتنەکە بە ڕێکەوتنی نێوان پارتی و تورکیا بەناو دەکەن.\nله لایه‌ن ئاژانسی ده نگو باسی کوردستان ajansknews kl. ۹/۱۶/۱۳۹۴ ۱۱:۱۹:۰۰ قبل‌ازظهر


بارزانی: مەسیحییەکان لە چارەی خۆنووسینی هەرێمی کوردستان بەشداری دەکەن - SAHAR KURDISH (Sorani)\nبارزانی: مەسیحییەکان لە چارەی خۆنووسینی هەرێمی کوردستان بەشداری دەکەن\nسەرۆکی هەرێمی کوزدستانی عێراق پێی داگرتووە، دانیشتووانی مەسیحی لە چارەی خۆنووسینی هەرێمی کوردستان دا بەشداری دەکەن.\nبە پێی ڕاپۆرتی ئیسنا بە گێڕانەوە لە کەناڵی هەواڵیی سومریەنیوزەوە، مەسعودبارزانی سەرۆکی هەرێمی کوردستانی عێراق لە بەیاننامەیەک دا بە بۆنەی گەییشتنی (جێژنی پاک)ی مەسیحییەکان وتی: ڕێزنان لە جێژنو بۆنە ئایینییەکانەوە لە کوردستان لە ڕاستی دا پێداگرییەکە لە سەر پەیامی ئاشتی و دۆستایەتی و هاوژینی و برایەتی.\nناوبراو وتیشی: جێگای شانازییە کە کلتووری هاوژینیی ئاشتی خوازانەو ئازادی لە کوردستاندا ڕیشەی لە کۆن دایە، کوردستانێک کە بووەتە هێمایەک لە ئاستی جیهانی دا.\nئێمە بە هیواین کە ئاوارە مەسیحییەکانمان بەوپەڕی سەربەرزییەوە بگەڕێنەوە بۆ ناوچەکانی خۆیان و چالاکی و ژیانێکی تازەو پاوەجێ دەست پێ بکەنەوە.\nبارزانی ڕوو لە مەسیحی و کریستیانەکان وتیشی: ئێمە لە وڵاتێکڕدا دەژین و چارەنووسێکی هاوبەشیشمان هەیە و ئێوەش بەشێکی دانەبڕاوەو خۆشەویستی جەماوەری کوردستانن، ئێوە لە وەدی هاتنی مافی چارەی خۆنووسین و مافی دادگەرانەی خەڵکی کوردستان بەشدار دەبن.\nئەمەو لە لایەکی دیکەوە حەیدەرعەبادی سەرۆک وەزیرانی عێراق لە بەیاننامەیەک دا گەییشتنی جێژنی پاکی لە مەسیحی و کریستیانەکانی عێراق و جیهان پیرۆز کردو ئاواتی ژیانێکی ئاوێتە بەختیاری و سەربەرزیی بۆ خواستن.\nعەبادی وتیشی: ئەم جێژنە هاوکاتە لەگەڵ ئەو سەرکەوتنە گەورەیانەی کە هێزە پاڵەوانەکانمان لە شەڕی دژی داعش دا مسۆگەری دەکەن.\nApr 16, 2017 18:33 Asia/Tehran


بایکۆتی کاڵای تورکی بازاڕی ناوخۆی گەرم کردووە – کوردی – RojNews.News\n24/02/2020 - 3:29:16 pm\nهەینی, 8 نوف 2019 – 08:19 ڕۆژنیوز – هەڵەبجە\nكارگەی ڕۆنی ڕاسان لە هەڵەبجە دەكەوێتە دەروازەی شارەوە، لە توانایدایە بەپێی خواستی بازاڕ ڕۆژانە سێ هەزار لیتر ڕۆنی زەیت بەرهەم بهێنێت، بەڕێوەبەرەکەشی دەڵێت، تەواویی بەرهەمەکەیان سروشتی و خۆماڵییە.\nئەو کارگەیە لە ٢٤ کاتژمێردا دەتوانێت ١٢٠ تۆن زەیتوون وەربگرێت و زەیتی لێ بەرهەم بهێنێت، وەک پەیام سەیوان بەڕێوەبەریی کارگەکەش دەڵێت:”ئەو زەیتونانەی وەریدەگرین بەرهەمی باخەکانی کوردستانن، ئێمە بە دوو جۆر لە جوتیارانی وەردەگرین، ئەویش بەپێی زەیتوونەکە، کیلۆی لە ٢٥٠ دینارەوە وەردەگرین تا ٦٥٠ دینار.\nهەندێک لە خاوەن باخەکانی زەیتوون نایانەوێت زەیتوونەکانیان بفرۆشن بەکارگەکە، بەڵکو دەیانەوێت بیکەنە زەیت بۆ خۆیان بێت یان فرۆشتنەوە، بۆ ئەو کەسانە پەیام دەڵێت:”گرنگە نییە جوتیارانی سنوورەکە زەیتونەکان بفرۆشنەوە بە ئێمە، بەڵکو زۆرکات دەیهێنن و ئێمە لە کارگەکە بۆیان دەکەین بە زەیت، بۆ تۆنێک زەیتوون کە بیکەینە زەیت بۆیان ١٣٠ هەزار دینار وەردەگرین.\nوەک بەڕێوەبەری کارگەکە ئاماژەی پێکرد، خواست لەسەر بەرهەمی ناوخۆیی زۆر زیاتر بووە، بەشێوەیەکە کە بەرهەمەکانی ئەوان بەراورد بە مانگێک پێشتر فرۆشیان ٧٥٪ زیادیکردووە.\n“جیاوازی زەیتوونی دەرەكی و ناوخۆیی ئەوەیە، زەیتوونی دەرەكی كە بۆمان دێت گوشراوی دووەمە، بەڵام ناوخۆییەكە گوشراویی یەكەمە ١٠٠٪ لێی دڵنیایت زەیتێكی خاڵسە، هیچ کەرەستەیەکی دیکەی تێدا نییە، وە هیچ مەوادێكی پارێز بەندی تێنەكراوە، ئەوەش وادەكات كەمێك لە ڕووی نرخەوە جیاوازییەكیان هەبێت”، ئەمە بە وتەی بەڕێوەبەری کارگەکە.\nپەیام دەشڵێت:”لە كارگەكەماندا تەنكی و ئیستیل و خەزانمان هەیە، دەتوانین ٦٠ هەزار لیتر زەیت گل بدەینەوە، بە سیستمی نایترۆجین بەرگری لێ دەكەین، زەیتەكەی بۆ ماوەی سێ ساڵ بەهەمان كوالییەتی دەمێنێتەوە بەو جۆرە دەیخەینە بازاڕاوە”.\nنەژاد عەلی جوتیارێكی سنووری شارۆچكەی پیرەمەگروونە، زەیتوونی هێنابوو بۆ گارگەكەی هەڵەبجە، چونکە دەڵێت کارگە کارەکانی زۆرباشە، دەشڵێت: داواکارین حکومەت چەند کارگەیەکی هاوشێوە بکاتەوە و بۆ ئەوەی زەیتوونەکانمان بۆ بکاتە زەیت بێبەرامبەر، ئێمەش هەرزان بیخەینە بازاڕەوە، چونکە ئەو زەیتەی لە دەرەوە دێت کەس نازانێت لە چی و چۆن دروستکراوە.\nدوو باندی ماددەی هۆشبەرو سپی کردنەوەی پارە دەستگیرکران


حکومەتی ھەرێم هەقی لێپرسینەوەی هەیە لە سەر تەشەنە کردنی پەتای کۆرۆنا،چونکە سەرتا ھەموان دەستخۆشیمان لێکردن وتمان ئیجرائاتی خۆپارێزی باشیان گرتووەتە بەر، بەڵام دواتر لێدوانە جیاوازەکانی خۆیان، تێکەڵ و پێکەڵیی لێدوانیان لە سەر ھۆکاری نەدانی موچەو دواتر شەڕە لێدوانی بەرپرسە حزبی و حکومییەکانی سلێمانی و ھەوڵێر و ئەوجا راگەیاندنی سەرکەوتن بە سەر کۆرۆنا لە لایەن بەرپرسانی حکومی دھۆک و تەقەی خۆشی لایەنگرانی حزبی دەسەڵاتدار ودواتر بەرزکردنەوەی نیشانەی سەرکەوتن لە سلێمانی، ھەر لە لایەن بەرپرسی حکومیەوە و دواتر گۆڕانکاری لە خوێندنەوەی بەرپرسە تەندروستییەکانی خۆتان بۆ پەتاکە!\nدوای ھەموو ئەمانە، ئێوە دەڵێن کەسانێک کۆرۆنا بە حزبی دەکەن، کە پێش ئەوەی ھەر کەسێک تاوانبار بکەن لە سەر ئەم پرسە، خۆتان ھەقی لێپرسێنەوەتان ھەیە!\nبەڵام کێ لێتان بپرسێتەوە؟ پەرلەمان کە چاوەڕێی جێبەجێکردنی فەرمانەکانتانە، داخۆ لە سەر کێی تر پارێزبەندی ھەڵبگرن!\nمن خۆم لە گەڵ خۆپارێزیم و پێشموایە کە کۆرۆنا مەترسییە ، وەھەندێکتان سوپاسی ھەلوێستی کۆمەڵ وئەمیری کۆمەڵتان کرد ، بەڵام راستییەک ھەیە بزانرێت جیھان دابەشبووە بە سەر هەقیقەتی ئەم پەتایەو چۆنییەتی مامەڵەكردن لە گەڵی،\nبۆیە لە کوردستانیش ئازادن ھەبن رای جیاوازیان ھەبێت، وحکومەت با پێش تۆمەتبارکردنی خەڵکی، ئاوڕێک لە ھەڵوێستی بەرپرسانی خۆی بداتەوە، لە ئاستی وەزیرو پارێزگارو بەڕێوەبەراتییەکان..


له‌لایه‌ن: - نھاد جلال - به‌روار: 2019-09-01-22:37:00 - کۆدی بابەت: 65\nهەزار ساڵێك لەمەوبەر جیهانی ئیسلامی تووشی ناڕەحەتییەكی زۆر ببوو، چونكە خاكی موسوڵمانان بەش بەش ببوو، هەر ناوچەیەك و بەدەست كۆمەڵێكەوە بوو، چەندین بیروباوەڕی جۆراوجۆر تەشەنەیان سەندبوو، ئیتر بوونی زانایانی گەورە‌و خواناس بۆ رێنموونی خەڵك پێویست بوو.\nلەو سەروبەندەدا خوای گەورە منداڵێكی بەدایك و باوكێك بەخشی كە دواتر ئەو منداڵە بووبە زانایەكی گەورەو خزمەتێكی كەم وێنەی پێشكەش بەموسوڵمانان كرد، ئەویش ئیمامی (جوەینی) بوو.\n(جوەینی) لەبنەڕەتدا ناوی (عەبدولمەلیكی كوڕی عەبدوڵایە)و خەڵكی جوەینە، ئەم ناوچەش دەكەوێتە باكووری ئێرانەوە، ناوچەیەكی كشتوكاڵی گرنگ بوو و شوێنی هەڵكەوتنی دەیان زانای گەورە بوو، بەڵام باپیرەی عەبدولمەلیك لەپێناو زانستدا جوەینی جێهێشت‌و چوو بۆ شاری نەیسابوور، بۆیە دواتر لەساڵی 419 ی كۆچیدا عەبدولمەلیك لەوێ لەدایك بوو و هەر لەوێ گەورە بوو و زانستی وەرگرت و تا ئەو كاتەی وەفاتی كرد هەر لەوێ مایەوە مەگەر بۆ ماوەیەكی كەم جێی بهێشتایەو خێرا دەگەڕایەوە بۆ ئەوێ\nجوەینی لەبنەماڵەیەكی زانست خوازو زیرەك لەدایك بوو، بنەماڵەكەیان بەوە ناسرابوون ك ژیانیان لەگەڵ زانستدا بەسەر دەبەن، ئەوەش بەخششێكی خوایی بوو بۆ جوەینی تا هەر بەمنداڵی لەنێو ئەو بنەماڵەیەدا شەیدای زانست ببێت و زانیارییان لێوەربگرێت، عەبدوڵای باوكی یەكێك بوو لەزاناكان كە بۆ دەستخستنی زانست چەندین شارو وڵاتی كردو، بوو بەزانایەكی ناسراوو بەناوبانگ و سەدان خوێندكاری پێگەیاند، عەبدوڵا سەرەتا بژێوی ژیانی بەدووبارە نووسینەوەی كتێب دابین دەكرد.\nجوەینی لەتەمەنی نۆزدە ساڵیدا بوو كە باوكی نەخۆش كەوت، ماوەی حەڤدە رۆژ نەخۆش بوو، بەڵام هەر چاك نەبوویەوەو بەهۆی ئەو نەخۆشیەوە وەفاتی كرد، ئەوەش خەمێكی گەورە بوو بۆ جوەینی.\nنەیسابوور شارێك بوو پڕ بوو لەزانای هەڵكەوتە، ئەوەش دەرفەتێكی چاك بوو بۆ جوەینی تا چاك خۆی پەروەردە بكات و زانستێكی زۆر وەربگرێت، سەرەتا دەستی كرد بە فێربوون‌و لەبەركردنی قورئانی پیرۆز، دوای ئەوە گرنگیدا بەفەرموودەكانی پێغەمبەری خوا (د.خ) و فەرموودەكانی لەبەر دەكرد تا بوو بەزانایەكی گەورەی ئەو بوارە، پاشان لەبوارەكانی تریشدا زانستێكی زۆری وەرگرت، پاش ئەوەی لە نەیسابوور گەورە بوو و زانستی چاكی وەرگرت، دەستی كرد ب وانە وتنەوەو وتاردان.\nبەڵام پاش ماوەیەك ئاشووبێك لەشاری نەیسابووردا روویدا، كە جوەینی ناچار كرد شارەكە جێبهێڵێت و رووبكاتە ناوچەكانی تری جیهانی ئیسلامی، بۆیە رووەو بەغدادی پایتەختی موسوڵمانان بەڕێكەوت و دواتر لەوێوە چوو بۆ خاكی حیجاز.\nكاتێك ئیمامی جوەینی بۆ حەج چوو بۆ مەككە، دوای حەج كردنەكە چوو بۆ مەدینەو ئینجا بیری مەككەی كردو گەڕایەوە بۆ ئەوێ و بەڵێنیدا ماوەیەك لەوێ بمێنێتەوە، ماوەی چوار ساڵ لەو دەوروبەرە مایەوەو وانەی دەوتەوەو و پێش نوێژی بۆ خەڵك دەكرد، هێندە لەهەردوو مزگەوتی مەككەو مەدینە پێش نوێژی كرد تا پێی وترا (ئیمامولحەرەمین) واتە پێشەوای مزگەوتی مەككەو مەدینە.\nدوای ئەوە ئیمامی جوەینی گەڕایەوە بۆ شاری نەیسابوور و لەوێ خۆی سەرقاڵ كرد بەوانە وتنەوەو نووسینی كتێب، بەجۆرێك دەیان كتێبی ناوازەی نووسی كە بوونە سەرچاوەیەكی گرنگی موسوڵمانان بۆ وەرگرتنی زانست، هەروەها كۆمەڵێكی زۆر خوێندكاری پێگەیاند كە زیاتر لە سێسەد خوێندكار دەبوون، هەندێك لەوانە بوون بەزانای دیاری ناو موسوڵمانان وەك ئیمامی غەزالی كە لەم كتێبەدا باسی ژیانەكەیمان كردووە.\nپاش ژیانێكی پڕ لەزانست‌و ماندووبوون، دواجار ئیمامی جوەینی نەخۆش كەوت و تووشی تایەكی زۆر بوو، پاشان جەستەی تەواو لاواز بوو و هێزی لێبڕا، پاشان بردیان بۆ گوندێكی نزیك لەنەیسابوور كە ئاوو هەوایەكی پاكی هەبوو، بەو هیوایەی تەندروستی چاك بێت، كەچی زیاتر لاواز بوو و دواجار لە ساڵی 478 ی كۆچی و لە تەمەنی پەنجا و نۆ ساڵی و لە دوای نوێژی خەوتنان كۆچی دوایی كرد، هەر ئەو شەوە تەرمەكەی برایەوە بۆ نەیسابوور، هەواڵ بڵاوبووەوەو خەم‌و خەفەت هەمووانی گرتەوە.\nبابه‌ته په‌یوه‌ندیداره‌كان به : ئیمامی جوەینی


ئازاد تۆفیق: ئێمه نانی تاڵ بخۆین داوا له‌عیراق ناكه‌ین موچه ڕاسته‌وخۆ بداته فه‌رمانبه‌رانی هه‌ڵه‌بجه، خه‌ڵك ڕاپه‌ڕینی بۆ كه‌رامه‌تی كرد\nئازاد تۆفیق -پارێزگاری هه‌ڵه‌بجه-فۆتۆ-فه‌رحان هه‌ورامانی په‌یامنێری ده‌نگی ئه‌مریكا له‌هه‌ڵه‌بجه\nئازاد تۆفیق پارێزگاری هه‌ڵه‌بجه وه‌ڵامی وته‌كانی د.ڕێبوار كه‌ریم له‌به‌شی كوردی ده‌نگی ئه‌مریكا ده‌داته‌وه و ده‌ڵێت" موتله‌قه‌ن دووره له ڕاستیه‌وه .... ئه‌سڵی نییه ئێمه داوای موچه بكه‌ین له به‌غداده‌وه شتی وانیه، ، ئێمه نانی تاڵ ده‌خۆین و داوای موچه له كه‌س ناكه‌ین له حكومه‌تی هه‌رێمی ده‌كه‌ین، یاداشته‌كه‌ی ئێمه ئه‌وه‌یه كه داوای به‌پارێزگابوونی هه‌ڵه‌بجه‌مان كردووه، داوای بودجه‌مان بۆ هه‌ڵه‌بجه كردووه، ئێمه حكومه‌تی خۆممان هه‌یه من به حكومه‌ته‌كه‌ی خۆم ده‌ڵێم كه‌مته‌رخه‌میت له‌یه‌كه‌وه تا هه‌زار، موچه‌ی من لای به‌غداد نییه به‌ڵام حكومه‌تی هه‌رێمی من ئیستحقاقی ده‌ستوری و هه‌ڵبژاردنی هه‌یه، ده‌شڵێت " من پێم وانیه خه‌ڵكی هه‌ڵه‌بجه داوای ئه‌وه‌بكه‌ن ڕاسته‌وخۆ به‌غداد مووچه‌یان بچێته‌سه‌ر به‌غداد ئه‌مه كه‌یسی سیاسییه، كه‌یسی پاره نییه، خه‌ڵك ڕاپه‌ڕینی بۆ كه‌رامه‌تی كرد. "\n"كازمی وتی من هه‌ڵه‌بجه به شارێكی پیرۆز ده‌زانم "\nله‌سه‌ره‌تای وتووێژه‌كه‌دا پارێزگاری هه‌ڵه‌بجه وتی " ئێمه پێمان وایه هاتنی كازمی بۆ پارێزگای هه‌ڵه‌بجه خۆی له‌خۆیدا " ئیعترافێكی زمنییه" ئاماژه‌یه به‌پارێزگابوونی هه‌ڵه‌بجه كه ئه‌مه جێگه‌ی "ته‌قدیره"، لای ئێمه مایه‌وه پێشوازیه‌كی جوانی لێكرا و تاجه‌گوڵینه‌ی دانا دوو منداڵی شه‌هید كه‌باوكیان شه‌هیدی ده‌ستی داعش-ن گوڵیان پێشكه‌شكرد. كۆبوونه‌وه‌ی له‌گه‌ڵ ئێمه‌دا كرد، ئێمه یاداشتێكمان دایه به‌زمانی عه‌ره‌بی، یاداشته‌كه تایبه‌ت بوو به كۆمه‌ڵێك سێكته‌ر، سێكته‌ری وه‌زاره‌تی ناوخۆ ، ته‌ندروستی ، نه‌وت ، دارایی، بازرگانی ، وه‌زاره‌ته‌كانی تر، كازمی وتی من هه‌ڵه‌بجه به شارێكی پیرۆز ده‌زانم ، هه‌ڵه‌بجه له‌ماوه‌ی دوو كاتژمێردا پێنج هه‌زار كوردی تێیدا "شه‌هید" بووه، داواكاری هه‌ڵه‌بجه به‌پێی توانا ده‌خه‌مه پێش داواكاری پارێزگاكانی تر به‌ڵام پێم باشه ئێوه سه‌ردانی به‌غداد بكه‌ن و لیژنه‌یه‌ك پێكبهێنن، وه دوو سێ ڕۆژ له‌وێ بمێننه‌وه، ئه‌وه‌ی په‌یوه‌ندیداره به‌وه‌زاره‌تی ناوخۆ گفتوگۆی له‌گه‌ڵدا بكه‌ن ئه‌وه‌ی په‌یوه‌نداره به‌وه‌زاره‌تی بازرگانی-یان به‌وه‌زاره‌تی ئاوه‌دانكردنه‌وه یاخود وه‌زاره‌تی دارایی له‌گه‌ڵیاندا دانیشن بۆ ئه‌وه‌ی له‌نزیكه‌وه یه‌كتری ببینن و چیمان بۆ بكرێت له خزمه‌تانداین."\n"كازمی هیچ به‌ڵێنێكی پێنه‌داین "\n"كازمی هیچ به‌ڵێنێكی پێنه‌داین به‌ڵام مه‌سه‌له‌ی بودجه و مه‌سه‌له‌ی كۆمسیۆنی باڵا و مه‌سه‌له‌ی بازنه‌یه‌ك بۆ هه‌ڵه‌بجه و كورسی بۆ دیاریكردن سه‌رباری هه‌ر گرفتێكی سیاسی له‌نێوان حكومه‌تی هه‌رێم و حكومه‌تی عێراقیدا هه‌بێت ده‌بێت حیسابی هه‌ڵه‌بجه وه‌كو ئه‌هواره‌كان ، وه‌كو نه‌جه‌ف -ی ئه‌شره‌ف ، وه‌كو ئه‌وه‌ی كه پیرۆزی و تایبه‌تمه‌ندی خۆی هه‌یه و بودجه‌ی بۆ دابین بكرێت، ئێمه ئه‌مانه‌مان هه‌مووی نوسیووه. یاداشتێكی پێنج لاپه‌ڕه‌یی نزیك به 17 خاڵی سه‌ره‌كی و 10-15 خاڵی لاوه‌كی، هیوادارین له‌سه‌ره‌تای مانگی 10لیژنه‌یه‌ك پێكبهێنرێت و سه‌ردانی به‌غداد بكه‌ین، وه ئه‌و وه‌زاره‌تانه‌ی په‌یوه‌ندیدارن به كێشه‌كانی هه‌ڵه‌بجه بیان بینین و بزانیین تا چه‌ند دێن به‌ده‌مانه‌وه."ئازاد تۆفیق پارێزگاری هه‌ڵه‌بجه وایوت"\n" له‌ئه‌ته‌كێتی فه‌رمانداریدا، ئایا ده‌كرێت به پانتۆڵ و كراسێكه‌وه بێیت! ،،،خۆزگه قاتێكی له‌به‌ردا بووایه و بۆینباخێكی ببه‌ستایه "\nسه‌باره‌ت به‌ڕه‌خنه‌ی هه‌ندێك كه‌س كه سه‌رۆك وه‌زیرانی عیراق به‌جل و به‌رگی نافه‌رمیه‌وه سه‌ردانی گۆڕستانی "شه‌هیدانی" هه‌ڵه‌بجه‌ی كرد و تاجه گوڵینه‌ی دانا؟ پارێزگاری هه‌ڵه‌بجه وتی" ئه‌و ئه‌ته‌كێته لای "به‌ڕێزیانه" لای ئێمه نییه، ئه‌وه خۆیه‌تی دێت حورمه‌ت له پێشمه‌رگه و شه‌هیدان حورمه‌ت له‌كه‌سوكاری كیمیاباران ده‌گرێت، ئه‌وه خۆیه‌تی دێت بۆ هه‌ڵه‌بجه و یاداشته‌كه‌مان لێوه‌رده‌گرێت و ده‌ڵێت هیوادارم بێن بۆ به‌غداد و سه‌ردانێك بكه‌ن، به‌ڕاستی ده‌كرێت ئه‌وه له‌خۆی بپرسیت له‌ئه‌ته‌كێتی فه‌رمانداریدا، ئایا ده‌كرێت به پانتۆڵ و كراسێكه‌وه بێیت! ئایا ده‌بێت تاجه گوڵینه وا دابنێت! ئایا نابێت قاتێك و ریباتێكت له‌به‌ردا بێت!؟"\nهه‌روه‌ها وتیشی" من پێم وانییه ئه‌وه بێ ڕێزی بێت، ئێمه پێمان باش بووه كه سه‌ردان بكات، خۆی وتویه‌تی دێم بۆ هه‌ڵه‌بجه ئێمه ده‌عوه‌تمان نه‌كردووه، كه خۆی دێت ئێمه‌ی هه‌ڵه‌بجه‌یی خانه خوێین ساحێب ماڵ نیین له‌كاتی هاتنی كه‌سێكدا، وه گفتوگۆمان پێ باشتره تا دووربین له‌گفتوگۆ، دیالۆگ به‌رهه‌می هه‌یه یان ده‌گه‌ینه ئه‌نجامێكی باش ، ئیتر ئه‌وه ئه‌ته‌كێتی خۆی ناكات بابڵێن به ده‌ستی چه‌پ سه‌لام ده‌كات كه ئه‌وه عورفێكی نادیبلۆماسییه، ئه‌وه له‌سه‌ر ئه‌و ده‌كه‌وێت، خۆزگه قاتێكی له‌به‌ردا بووایه و بۆینباخێكی ببه‌ستایه به‌ڵام زۆر ته‌قدیری هه‌ڵه‌بجه‌ی كرد، كازمی پێش ئه‌وه‌ی ڕابكات بۆ كۆماری ئیسلامی ئێران 25 ڕۆژله ماڵێكدا بووه له هه‌ڵه‌بجه، حورمه‌ت و ڕێزیان گرتووه، ئه‌گه‌ر خیانه‌تیان به‌رامبه‌ر بكردایه ته‌سلیمی به‌غدادیان ده‌كرد و ئیعدام ده‌كرا، ئه‌و ده‌بێت نمه‌كی هه‌ڵه‌بجه و ئه‌م ده‌ڤه‌ره‌ی له‌به‌رچاو بێت. هه‌ڵه‌بجه لۆكاڵی نییه. نه له ناوه و نه له مێژوودا لۆكاڵی نییه. هه‌یه له‌وانه‌یه گه‌لی كورد نه‌ناسێت به‌ڵام هه‌ڵه‌بجه ده‌ناسێت ، به‌ڕاستی ئه‌وه له‌سه‌ر ئه‌وه تا چه‌ند به ده‌نگمانه‌وه دێت."\n"ئێمه داوای موچه بكه‌ین له به‌غداده‌وه شتی وانیه، ، ئێمه نانی تاڵ ده‌خۆین و داوای موچه له كه‌س ناكه‌ین ، له حكومه‌تی هه‌رێمی ده‌كه‌ین "\nدوێنێ د.ڕێبوار كه‌ریم په‌رله‌مانتاری سه‌ربه‌خۆ له‌وتووێژێكدا له‌به‌شی كوردی ده‌نگی ئه‌مریكا ڕایگه‌یاند" پارێزگاری سلێمانی و ھەڵەبجە خاڵی سەرەکی داواکارییان له‌كازمی ئەوە بوو کەموچەی فەرمانبەرانی پارێزگاکانیان ڕاستەوخۆ لەبەغدادەوە بدرێت"\nله‌به‌رامبه‌ردا ئازاد تۆفیق پارێزگاری هه‌ڵه‌بجه ڕه‌تیكرده‌وه و ڕایگه‌یاند" موتله‌قه‌ن دووره له ڕاستیه‌وه .... ئه‌سڵی نییه ئێمه داوای موچه بكه‌ین له به‌غداده‌وه شتی وانیه، ، ئێمه نانی تاڵ ده‌خۆین و داوای موچه له كه‌س ناكه‌ین له حكومه‌تی هه‌رێمی ده‌كه‌ین، یاداشته‌كه‌ی ئێمه ئه‌وه‌یه كه داوای به‌پارێزگابوونی هه‌ڵه‌بجه‌مان كردووه، داوای بودجه‌مان بۆ هه‌ڵه‌بجه كردووه، عێراقی نوێ له‌سه‌ر ئه‌م دێڕه دروست ده‌بێت، له ئه‌نجوومه‌نی ئاسایش، كۆمه‌ڵگه‌ی نێوده‌وڵه‌تی ، بڕیار ده‌دات كه ده‌بێت عێراق بڕوخێت و نیزامی سه‌دام بگۆڕدرێت چونكه خاوه‌نی چه‌كی كۆكوژه، چه‌كی كۆكوژیش مایه‌ی هه‌ڕه‌شه‌یه له ئاشتی ناوچه‌كه و سه‌لامه‌تی ناوچه‌كه. عێراق له 9/4/2003 وه ڕووخاوه تا ئه‌مڕۆی 15/9/2020 كه یه‌ك پارچه چه‌كی كۆكوژ نه‌دۆزراوه‌ته‌وه تاكه به‌ڵگه بۆئه‌وه‌ی شه‌رعیه‌ت به كۆمه‌ڵگه‌ی نێوده‌وڵه‌تی بدات كه عێراق بڕوخێنێت، ئه‌و چه‌كه كۆكوژه‌یه كه له هه‌ڵه‌بجه‌دا به‌كاری هێناوه، بۆیه "به‌ڕێز مالكی و جه‌غفه‌ری و عه‌بادی و به‌ڕێز كازمی" هه‌مووی قه‌رزاری هه‌ڵه‌بجه و كه‌یسی هه‌ڵه‌بجه‌ن. 16/3/1988 تراژیدیا و كاره‌ساتی سه‌ده‌ی بیست له هه‌ڵه‌بجه‌دایه، ئێمه وتومانه ده‌بێت قه‌ره‌بووی زیانه‌كانی هه‌ڵه‌بجه بده‌یته‌وه."\n"من پێم وانیه خه‌ڵكی هه‌ڵه‌بجه داوای ئه‌وه‌بكه‌ن مووچه‌یان بچێته‌سه‌ر به‌غداد "\nله‌وه‌ڵامی ئه‌و پرسیاره‌ی پێت وانیه فه‌رمانبه‌رانی هه‌ڵه‌بجه داوای ئه‌وه بكه‌ن ڕاسته‌وخۆ مووچه‌یان بچێته‌سه‌ربه‌غداد؟ له‌وه‌ڵامدا ئازاد تۆفیق وتی" من پێم وانییه خه‌ڵكی شاره‌كه داوای ئه‌وه بكه‌ن، شاری هه‌ڵه‌بجه پارێزگایه‌كه 130 هه‌زار كه‌سین له مه‌ركه‌زی قه‌زا و چوار ناحیه پێكهاتووه، ئێمه حكومه‌تی هه‌رێممان هه‌یه و قه‌واره‌یه‌كی خۆیه‌تی ئه‌م حكومه‌تی هه‌رێمه ده‌بێت شه‌ڕی بودجه و مووچه‌ی خۆی له‌گه‌ڵ ده‌وڵه‌تی عێراقی بكات. له رومادی و سامه‌ڕا نه‌وت نییه و له نه‌جه‌ف نه‌وت نییه كه‌چی مووچه‌ی ئه‌وان ده‌درێت ئه‌ی بۆ نه‌وتیان به‌ستووه به ئێمه‌وه!"\nده‌رباره‌ی پێشوازی گه‌رمی به‌شێك له‌هاوڵاتیانی هه‌ڵه‌بجه له‌سه‌رۆك وه‌زیرانی عیراق ئازاد تۆفیق وتی" ئێمه له هه‌ڵه‌بجه مامۆستایانی ئاینی ،سه‌رجه‌م داموده‌زگاكانی حكومی، " ڕێكخراوی مه‌ده‌نی، كه‌سوكاری كیمیاباران كراوان و مناڵانی ونبوو، ڕزگاربووانی كیمیاباران له‌گه‌ڵ خۆمان پێشوازیمان كردووه له‌گه‌ڵ هه‌موو هێزێكی سه‌ربازیدا كه واجبێكی سه‌رشانمانه، خه‌ڵكیش، جوتیاری هه‌ڵه‌بجه نییه دووجار ماڵی نه‌سوتابێت، جوتیاری هه‌ڵه‌بجه قوتی له‌سه‌ر ئه‌و گه‌نمه‌یه كه‌ده‌یكات، ئێ ناكرێت گه‌نمی 2014 و 2015و 2016، ئیستحقاقی له به‌غداد بێت و نه‌مانده‌نێ، بۆیه جوتیاران داوای لێده‌كه‌ن، خه‌ڵك دێت داوای ئه‌وه‌ی لێده‌كات، ئه‌وه‌ی كه به‌ره‌و ڕووی بۆته‌وه و قسه‌ی له‌گه‌ڵ كردووه له هه‌ڵه‌بجه‌دا، جوتیاران بوون كه مافی شه‌رعی خۆیانه و ماف و ئیستحقاقی قوتی ماڵ و مناڵیانه، مناڵی شه‌هید ناوه‌ڕاست و باشوری عێراق ئیمتیازو موچه‌ی زیاتره له مناڵی شه‌هیدی كوردستان، حكومه‌تی هه‌رێم نوێنه‌رایه‌تی خه‌ڵكی كوردستان و قه‌زیه‌ی كورد ده‌كات به هه‌موو گله‌یی و گازندایه‌كمان لێی خه‌ڵكیش ئازاده له‌وانه‌یه كازمی-ش لیستی هه‌بێت، كه‌س ده‌ستی كه‌سی نه‌گرتووه."\n"ئه‌مه كه‌یسی سیاسییه، كه‌یسی پاره نییه، خه‌ڵك ڕاپه‌ڕینی بۆ كه‌رامه‌تی كرد "\nئازاد تۆفیق ده‌شڵێت" حكومه‌تی هه‌رێم له نوكی پێیه‌وه تاسه‌ر ئێسقان كه‌مته‌رخه‌مه، ده‌بێت موچه‌ی خه‌ڵك بدات 30 ڕۆژ جارێك، من ده‌زانم قه‌یرانی دارایی هه‌یه‌و نه‌وت داده‌به‌زێت و ده‌زانم بودجه له عێراقه‌وه نایه‌ت، ئێستا مامۆستایه‌ك یه‌ك ملیۆنی هه‌بێت بووه به 750 هه‌زار دینار ، به‌ڵام ده‌بێت 30 ڕۆژ جارێك مووچه‌ی بیدرێتێ."\nله‌وه‌ڵامی ئه‌و پرسیاره‌ی خه‌ڵك كه‌مووچه‌ی نه‌درێتێ له‌لایه‌ن حكومه‌تی هه‌رێمه‌وه تۆ وه‌ك پارێزگار چاره‌سه‌رت چیه بۆ مووچه‌خۆرانی شاره‌كه‌ت؟ له‌وه‌ڵامدا پارێزگاری هه‌ڵه‌بجه وتی" ئه‌مه كه‌یسی سیاسییه، كه‌یسی پاره نییه، خه‌ڵك ڕاپه‌ڕینی بۆ كه‌رامه‌تی كرد ، بۆ ئازادی و سه‌ربه‌ستی كرد خه‌ڵكیش ئازاده چی ده‌ڵێت خه‌ڵك "تف" ده‌كاته من ئازاده ، ده‌شتوانێت داوای موچه له‌به‌غداد بكات ئازاده. "\nهه‌روه‌ها وتیشی"من پارێزگاری هه‌رێمی كوردستانم له هه‌ڵه‌بجه، من به حكومه‌ته‌كه‌ی خۆم ده‌ڵێم كه‌مته‌رخه‌میت له‌یه‌كه‌وه تا هه‌زار، موچه‌ی من لای به‌غداد نییه به‌ڵام حكومه‌تی هه‌رێمی من ئیستحقاقی ده‌ستوری و هه‌ڵبژاردنی هه‌یه، من بۆخۆم نانی تاڵ ده‌خۆم و داوا له عێراق ناكه‌م."\nئازاد تۆفیق ئه‌وه‌شی وت" من پارێزگاری هه‌ڵه‌بجه‌م موعانات و خه‌می هه‌ڵه‌بجه ده‌زانم، عه‌یب نییه بۆ ده‌وڵه‌تی عێراقی له‌ده‌ره‌وه‌ی هه‌موو بودجه‌یه‌ك نه‌توانێت له ساڵێكدا یه‌ك ملیۆن دۆلار بدات به هه‌ڵه‌بجه؟!"\n"ده‌عوه‌تی نه‌كرمایه، هێز منی نه‌ده‌برد بۆ خوارووی كه‌ركوك "\nباشه تۆ وه‌ك پارێزگار ئه‌و قسانه‌ت به‌كازمی وت كه‌هاته هه‌ڵه‌بجه؟ له‌وه‌ڵامدا پارێزگاری هه‌ڵه‌بجه وتی" ئه‌و ئه‌وه‌نده مه‌جالی بووه كه‌ئێمه یاداشته‌كه‌ی بده‌ینێ، من ئه‌مه‌م له میدیا پێ وتووه، من ده‌عوه‌تی نه‌كرمایه، هێز منی نه‌ده‌برد بۆ خوارووی كه‌ركوك، ده‌عوه‌تی كردووم بۆ به‌غداد كه بچم لیژنه پێك بهێنم بۆ ئه‌م كه‌یسه، منیش ده‌ڕۆمه ئه‌وێ و قسه‌ی خۆم ده‌كه‌م به‌رهه‌می هه‌بوو سه‌رچاو، به‌رهه‌می نه‌بوو خۆم ده‌زانم چی ده‌ڵێم."\nتێبینی: ده‌نگی ئه‌مریكا به‌هه‌مان شێوه له‌سه‌ر قسه‌ی ئه‌و په‌رله‌مانتاره په‌یوه‌ندی كرد به د.هه‌ڤاڵ ئه‌بوبه‌كر پارێزگاری سلێمانی ، به‌ڵام وتی ئه‌م ماوه‌یه موقابه‌له ناكه‌م\nده‌قی وتووێژه‌كه‌ی ژیار محه‌مه‌د له‌گه‌ڵ ئازاد تۆفیق Sep 15/020


پەڕلەمانتارێكی یەكێتی بۆ (خەڵك) وردەكاری كۆبوونەوەی ئەمڕۆی پەڕلەمان ئاشكرا دەكات – تۆڕی میدیایی خەڵک\nپەڕلەمانتارێكی یەكێتی بۆ (خەڵك) وردەكاری كۆبوونەوەی ئەمڕۆی پەڕلەمان ئاشكرا دەكات\n2019/10/08 - 7:55 PM\nپەڕلەمانتارێكی یەكێتیی نیشتمانیی كوردستان، وردەكاری دانیشتنەكەی ئەمڕۆی پەڕلەمانی عیراق ئاشكرا دەكات و ڕایدەگەیەنێت، كە لە دانیشتنەكەدا زیاتر جەخت لەسەر داواكاری خۆپیشاندەران و پرسە خزمەتگوزارییەكان كرایەوە.\nحەسەن ئاڵی، پەڕلەمانتاری یەكێتی لە پەڕلەمانی عیراق بە (خەڵك)ی ڕایگەیاند، دانیشتنی ئەمڕۆی پەڕلەمان تایبەت بوو بە جێبەجێكردنی داواكارییەكانی خەڵك و خۆپیشاندەران، لە دانیشتنەكەدا سەرۆكی پەڕلەمان و دەستەی سەرۆكایەتی، داواكارییەكانی خۆپیشاندەرانیان بۆ ئامادەبووان خستەڕوو.\nبە وتەی حەسەن ئاڵی، “داواكاری خۆپیشاندەران لە 20 خاڵ پێكهاتبوو، تێكڕای خاڵەكانیش دەنگیان لەسەردرا و پەسەندكران، زۆربەی هەرەزۆری خاڵەكانیش تایبەت بوون بەو زەرەر و زیانانەی بەر خەڵك كەوتوون لەكاتی خۆپیشاندانەكان، لە شەهیدبوون و برینداربوون و ماڵوێرانی، لەگەڵ دامەزراندی خەڵك و چارەسەركردنی كێشەی نیشتەجێبوون”.\nپەڕلەمانتارەكەی یەكێتی، ئاماژەی بە پەسەندكردنی داواكارییەكی تریش كرد لەلایەن پەڕلەمانی عیراقەوە، كە خۆی لە گێڕانەوەی سەربازە دوورخراوەكانی وەزارەتی ناوخۆ و بەرگریدا دەبینێتەوە بۆسەر كارەكانیان، وێڕای دامەزراندن و بابەتە خزمەتگوزارییەكانی تر.\nئەمڕۆ سێ شەممە، پەڕلەمانی عیراق لە دانیشتنی ئاسایی خۆیدا، داواكارییەكانی خۆپیشاندەرانی تاوتوێ كرد، وێڕای تاوتوێكردنی چەند پرسێكی گرنگی تر، كە خۆیان لە هەڵوەشاندنەوەی كاری ئەنجوومەنی پارێزەگاكان و بڕینەوەی مووچە بۆ بێكاران دەبینیەوە، دوابەدوای تاوتوێكردنی ئەو بابەتانەش، پەڕلەمانی عیراق دانیشتنەكەی ئەمڕۆی بۆ ڕۆژی پێنج شەممەی داهاتوو هەڵگرت.\nپەڕلەمانتارانی كوردپەڕلەمانی عیراقخۆپیشاندەرانفراكسیۆنی یەكێتی\nحكومەتی هەرێم دەربارەی ڕۆژئاوای كوردستان پەیامێك بۆ توركیا دەنێرێت


بە تێپەڕبونی کات حیزب و بنەماڵە سیاسیەکان بون بە ملیاردێری گەورە و لە بەرامبەردا زۆرینەی لوبنانیەکان بێکارن و لە ژێر هێڵی هەژاریەوەن. زۆرینەی لوبنانیەکان متمانەیان بە حکومەت و حزب و بنەماڵە سیاسیەکان نەماوە و تەنانەت دوای دەستلەکارکێشانەوەی حکومەت، هێشتا خۆپیشاندانەکان بەردەوامن چونکە دەزانن هەر حکومەتێک بێتە سەر کار لەوەی پێشو باشتر نابێت. دەیانەوێت کۆی پرۆسەی سیاسی و حزب و بنەماڵە سیاسیەکان بگۆڕن.\nلە هەرێمی کوردستاندا هەمان سیناریۆ لەئارادایە. دوای چەندین ساڵ سۆڕش و قوربانیدان، چەند بنەماڵەیەکی سیاسی دەستڕۆشتو دروستبون کە جارێک بە ناوی ئۆپۆزسیۆن و جارێک بە ناوی دەسەڵاتەوە دێنەوە سەر شانۆی سیاسەت و خاوەنی پارەی زۆر و ماکینەی میدیایی زەبەلاحن، هەندێکیان بە ناوی چاکسازی و هەندێکیان بە ناوی کوردایەتیەوە دەنگ کۆدەکەنەوە، بەڵام لە ناوەڕۆکدا زۆر لەیەک دەچن.\n8 حزب و کەلتوری جوێندان\n9 بازرگانیکردن بە لامەرکەزیەتەوە\n10 بودجەی پایتەختی ڕۆشنبیری\n12 پەتای پۆپۆلیزم\n13 سلێمانی چی دەوێت؟!\n14 سلێمانی شاری بێخاوەن


گەنجانی مەخمور: پێویستە گەنجان لەدژی دووژمن تێکۆشان بەهیز بکەن – کوردی – RojNews.News\nگەنجانی مەخمور: پێویستە گەنجان لەدژی دووژمن تێکۆشان بەهیز بکەن\n14/09/2020 - 1:56:55 pm\nتەڤگەری گەنجان و تەڤگەری ژنانی گەنج لە کامپی پەنابەرانی شەهید ڕۆستەم جودی لە مەخمور، بە ڕاگەیەندراوێک پشتیوانیان لە پەیامەکەی کەجەکە دژی داگیرکاریی ڕاگەیاند و داوایان لە هەموو گەنجان و گەلی کورد کرد، کە بەشداری هەڵمەتەکە ببن.\nڕاگەیەندراوەکەدا بەم شێوەیەیە:\nلە سەدەی ٢١ـدا شەڕی داگیرکاریی دەوڵەتە زلهێزەکان بۆ دابەشکردنی خاک بەڕێوەدەچێت و بە دەسەڵاتی خۆیان دەیانەوێت جارێکی دیکە کوردستان بکەنە موستەعمەرە و کۆیلایەتی بەسەر گەلی کورد و کوردستان-دا بسەپێنن.\nئێمە باش دەزانین کە یەکەم ڕێگا دژی داگیرکاریی، یەکبوونی گەلانی بندەست و بە تایبەتیش یەکبوونی گەلی کوردە، دووژمن لە باکور، باشور، ڕۆژئاوا، ڕۆژهەڵات و لە شەنگال و مەخمور و دەرەوەی وڵات، کامە کورد خاوەن ئیرادە بێت، دەیانەوێت ئیرادەی تێکبشکێنن و لەناوی بەرن.\nهێزە فاشیستەکان لە لایەکەوە سیاسەتی گۆشەگیرکردن بەسەر ڕێبەر ئاپۆ قورستر دەکەن، لەلایەکی دیکەشەوە، بە چەتەکانیانەوە هێرش دەکەنەسەر هەفتانین، ڕۆژئاوا و باشور، لە ئەو لاشەوە لەڕێگای هاوکارەکانیانەوە گەمارۆ دەخەنە سەر کامپی پەنابەرانی مەخمور و دەیانەوێت ئێمە ڕادەستیان بین.\nلەدژی هێرشەکانی فاشیزم بۆسەر گەلی کورد، گۆشەگیرکردنی ڕێبەری گەلی کورد، گەمارۆ و سیاسەتی خۆبەدەستەوەدان، داوا لە گەنجان و گەلی کورد دەکەین، بێن و لە هێڵی بەرخۆدان و تێکۆشان جێبگرن، وەک چۆن گەریلاکانی کوردستان لە هەفتانین، خواکورک، زاپ، برادۆست، قەندیل و مەتینا، خاکی کوردستان دەپارێزن، پێویستە ئێمەش وەک گەنج لە هەر شوێنیک کە دوژمن و هاوکارەکانی لێین، تێکۆشان بکەین.\nکۆڵبەرێک کوژرا و کۆڵبەرێکیش برینداربوو\nلە چالاکیی هێزەکانی ڕزگاری عەفریندا حەوت سەربازی تورک کوژران


Wednesday, 11.01.2000, 2:26\n- نووسین‌و لێكۆڵینه‌وه.\n- ده‌قی وتاری چه‌ند بۆنه‌یه‌كی سیاسی.\n- چاوپێكه‌وتن‌و هه‌ڤپه‌یڤین.\nله‌شه‌ڕی یه‌كه‌می جیهانی هاوپه‌یمانه‌كان به‌تایبه‌تی سه‌رۆكی ئه‌مریكا به‌ڵێنی داو به‌یاننامه‌یه‌كی ده‌ركرد چه‌ند ماده‌یه‌كی تێدابوو، له‌ماده‌یه‌كیدا به‌ڵێنیدا به‌هه‌موو ئه‌و گه‌لانه‌ی كه‌تورك نه‌بوون‌و له‌چوارچێوه‌ی ده‌وڵه‌تی عوسمانیدا ده‌ژیان، له‌دوای ته‌واوبوونی شه‌ڕ هه‌موو ئه‌وانه مافی چاره‌نووسیان بدرێتێ، به‌ئازادی چاره‌نووس‌و پاشه‌ڕۆژی خۆیان دیاری بكه‌ن. به‌ڵام به‌داخه‌وه كه‌شه‌ڕه‌كه ته‌واوبوو، ئه‌مریكا له‌مه‌سه‌له سیاسییه‌كان كشایه‌وه بۆ سەر سیاسه‌تی گۆشه‌گیری، ده‌وڵه‌ته‌كانی تری وه‌كو ئینگلیزو فه‌ره‌نسا كه‌مابوونه‌وه كۆنفرانسی پاریسیان به‌ست، میراتی ده‌وڵه‌تی عوسمانیان به‌سه‌ر خۆیاندا دابه‌ش كرد، له‌و دابه‌شكردنه‌دا كورد یه‌كێك بوو له‌و گه‌لانه‌ی زه‌ره‌ری زۆر گه‌وره‌ی لێكه‌وت، وڵاته‌كه‌ی دابه‌شكرا، نه‌یتوانی شتێكی خۆی به‌ده‌ست بهێنێ، له‌دوای شه‌ڕی یه‌كه‌می جیهانی چه‌ند هه‌وڵدانێكی گرنگ بووه بۆ ئه‌وه‌ی  كورد سه‌ربه‌خۆیی خۆی به‌ده‌ست بهێنێ، له‌سلێمانی به‌سه‌ركردایه‌تی شێخ مه‌حمود، له‌كوردستانی ئێران به‌سه‌ركردایه‌تی سمكۆ، له‌توركیا به‌سه‌ركردایه‌تی به‌درخانییه‌كان‌و شه‌مزینییه‌كان‌و گه‌لێك له‌ڕۆشنبیرانی كورد، ئه‌مانه هه‌وڵێكی زۆریان دا بۆ ئه‌وه‌ی بتوانن قه‌واره‌یه‌ك بۆ كورد دروست بكه‌ن‌و بۆ ئه‌وه‌ی بتوانن دۆستایه‌تی ئینگلیز به‌ده‌ست بهێنن، به‌ڵام به‌داخه‌وه سه‌ره‌نجام هه‌وڵه‌كانیان سه‌ركه‌وتوو نه‌بوو، حكومه‌ته‌كه‌ی شێخ مه‌حمود له‌سلێمانی روخێنرا، سمكۆ شكێنراو له 1930 به‌فێڵ رایانكێشایه ناو داوێكه‌وه‌و كوشتیان، له‌توركیاش شۆڕشه‌كانی كورد سه‌ركوتكران‌و سه‌ركرده‌كانی كورد له‌وێ ئه‌وه‌ی گیرا ئیعدام كراو هه‌ندێكیشیان ده‌ربه‌ده‌ری شام‌و سوریاو ئه‌و شوێنانه بوون، جوڵانه‌وه‌كه به‌و شكڵه مایه‌وه ... ئێمه له‌م قه‌ڕنه ئه‌توانین بڵێین سێ جار كورد توانیویه‌تی حكومه‌ت دابمه‌زرێنێ، یه‌كێكیان حكومه‌ته‌كه‌ی شێخ مه‌حموده كه له‌بیسته‌كان له‌سلێمانی دامه‌زراوه، یه‌كێكیان حكومه‌ته‌كه‌ی قازی محه‌مه‌ده كه له‌ناوه‌ڕاستی چله‌كان له‌مهاباد دامه‌زراوه، ئه‌مه‌ی تریان كه له‌ساڵی 1991 له‌كوردستانی عیراق دامه‌زراوه كه له‌هه‌موویان ته‌مه‌نی درێژتره، كه هه‌لومه‌رجی ناو ده‌وڵه‌تان‌و هه‌لومه‌رجی ئیقلیمی حكومه‌ته‌كه‌ی ئێمه له‌چاو حكومه‌ته‌كه‌ی شێخ مه‌حمود‌و حكومه‌ته‌كه‌ی قازی محه‌مه‌ددا له‌هه‌موویان زیاتر له‌باره بۆ ئه‌وه‌ی بتوانین له‌چوارچێوه‌ی ده‌وڵه‌تی عیراقدا قه‌واره‌یه‌ك به‌ده‌ست بهێنین... بۆ خۆشبه‌ختی له‌كاتێكدا كه ئێمه خه‌ریكین له‌م قه‌ڕنه ده‌چینه ده‌ره‌وه، ئه‌بینین له‌كوردستانی عیراقدا كورد به‌شێكی وڵاته‌كه‌ی خۆی ئازاد كردووه‌و حكومه‌تی خۆی تێدا دامه‌زراندووه، له‌توركیا ئه‌گه‌ر له‌وه‌وپێش به‌هیچ جۆرێك ئاماده‌نه‌بوون ناوی كورد بهێنن، وای لێهاتووه ئێستا خۆیان باسی ئه‌وه ئه‌كه‌ن ئه‌ڵێن رێگای چوونه ناو یه‌كێتیی ئه‌وروپا به‌دیاربه‌كردا تێپه‌ڕ ئه‌كات‌و باسی ئه‌وه ئه‌كه‌ن كه‌ماف بدرێت به‌كورد، له‌وه‌وه كه جاران كوردیان به‌توركی شاخاوی‌و به‌دواكه‌وتوو و به‌جێماو ده‌زانی هاتۆته سه‌ر ئه‌وه‌ی كه ئێستا مه‌جبور بوون دان به‌مافه‌كانی كوردا بنێن، له‌ئێراندا له‌چه‌ند دانیشگایه‌ك به‌شی زمانی كوردی كراوه‌ته‌وه‌و چه‌ند ساڵێكه رێگه‌یان داوه به‌چه‌ند گۆڤارو بڵاوكراوه‌یه‌ك به‌زمانی كوردی بڵاوبێته‌وه، ئه‌ویش خۆی له‌خۆیدا جۆرێك له‌كرانه‌وه‌یه به‌نسبه‌ت ئێرانه‌وه له‌بواری كێشه‌ی نه‌ته‌وه‌كاندا... من به‌خۆشییه‌وه ده‌ڵێم راسته ئێمه له‌م قه‌ڕنه‌دا میلله‌ته‌كه‌مان زۆر زۆر فیداكاری كردووه، زه‌ره‌ری زۆرمان لێكه‌وتووه، سه‌ده‌ها هه‌زار كه‌س به‌ڵكو ئه‌توانم بڵێم چه‌ند ملیۆنێكمان لێ كوژراوه، له‌ڕووی ئابووریشه‌وه وڵاته‌كه‌مان وێران بووه‌و بووه به‌كه‌لاوه‌و ژێرخانی كۆمه‌ڵه‌كانمان هه‌ڵوه‌شاوه، به‌ڵام بۆ خۆش به‌ختی من به‌ش به‌حاڵی خۆم له‌سه‌ده‌ی داهاتوودا گه‌ش بینم، پێم وایه كه میلله‌ته‌كه‌مان به‌ئاواته‌كانی خۆی ده‌گات‌و گه‌له‌كه‌ی ئێمه‌ش ده‌چێته ریزی گه‌لانی رزگارو ئازاده‌وه.\nجامن مه‌به‌ستم ئه‌وه‌یه ئێمه له‌سه‌ده‌ی داهاتوودا ئومێدم وایه گه‌له‌كه‌مان پێویستی به‌وه نه‌بێ جارێكی تر په‌نا به‌رێته‌وه به‌ر چه‌ك، ئومێدم وایه بتوانێ به‌ڕێگای سیاسی‌و به‌ڕێگای گفتوگۆ‌و به‌ڕێگای دایالۆك له‌گه‌ڵ ده‌وڵه‌ته مه‌ركه‌زییه‌كاندا مافه‌كانی خۆی به‌ده‌ست بهێنێ، هیوام وایه جارێكی كه نه له‌كوردستان كورد بكوژرێ، نه‌عه‌سكه‌ری ئه‌و ده‌وڵه‌ته داگیركه‌رانه بكوژرێ، به‌ڵكو به‌ڕێگای ئاشتی‌و سیاسی مافه‌كانی خۆمان به‌ده‌ست بهێنین. به‌ڵام ئه‌وه نه‌به‌ستراوه ته‌نیا به‌كورده‌وه، ئه‌گه‌ر ده‌وڵه‌تی مه‌ركه‌زی هه‌ر لاسار بێت‌و ئینكاری مافه‌كانی كورد بكات، كورد چی بكات؟


دەسبەسەر کرانی هاونیشتمانییەکی خەڵکی دەڤەری نەغەدە – چاونیوز\nچاونیوز: هاونیشتمانییەکی خەڵکی ناوچەی نەغەدە دەسبەسەر کرا.\nبە پێێ هەواڵی چاونیوز(ناوەندی مافی مرۆڤ بۆ ڕۆژهەڵاتی کوردستان) ئەمڕۆ پێنچ شەمە ڕێکەوتی ۲٤ی ڕەزبەری ١٣٩٩، هاونیشتمانییەکی خەڵکی ئاوایی شاوانێێ سەر بە شاری نەغەدە بە ناوی جەمشید حەمیدی ناسراو بە مەلا جەمشید کوڕی مەحمود لەیان هێزی ئیتلاعاتی سپای پاسداڕان دەسبەسەر و بۆ شوێنێکی نادیار ڕاگوازرا.\nجێگای ئاماژەیە کە لە ماوەی چەند ڕۆژی ڕابردوودا پێنج کەسی خەڵکی بۆکان و مەریوانیش دوای دەسبەسەرکرانیان هەتا ئێستا هیچ زانیارییەک لەسەر شوێنی ڕاگرتن و هۆکاری گیرانیان لەبەردەست دانییە.\nجەمشید، حەمیدی، نەغەدە، دەسبەسەرکران، ئیتلاعات\t2020-10-15\nتاگەکانی بابەتجەمشید، حەمیدی، نەغەدە، دەسبەسەرکران، ئیتلاعات


جان کورد: تورکیا هێشـتا ده‌وڵه‌تێـکی سۆفیـیه\nتورکیای ئه‌ندامی ناتۆ و هاوپه‌یمانی وڵاتانی ڕۆژئاوا به‌شداری له خۆپـیشـاندانی پاریس کرد بۆ پشـتیوانیکردن له ئازادی، ئه‌مه‌ش له ده‌مێـکدا تورکیا گوناهبارده‌کرێت به چاوپـۆشیکردن له چالاکیـیه‌کانی داعش له ناو وڵاته‌که‌یدا و ده‌ربازبوونی لایه‌نگرانیان بۆ نێو خاکی سوریا.\nسیاسه‌تی تورکیا له‌سه‌ر مه‌سه‌له‌ی تێرۆرزم و پشـتیوانی له ئازادیکردن جێگه‌ی گومانه وه‌کو نووسه‌ر جان کورد له وتووێژێـکدا له‌گه‌ڵ ده‌نگی ئه‌مه‌ریکا ده‌ڵێت هه‌ر له ده‌می ئیمپراتۆریـیه‌تی عوسمانیـیه‌وه هه‌تاکو دروسـتبوونی ده‌وڵه‌تی نوێی تورکیا وڵاتێـکی سۆفی بووه و له ده‌ره‌وه وه‌کو وڵاتێـکی سه‌رده‌م خۆی نیشـان داوه، هه‌ر بۆیه تورکیا نه‌یتوانیوه بـبێته ئه‌ندامێـکی یه‌کێتی ئه‌وروپا و ناتوانێت مه‌رجه‌کان بۆ ئه‌و مه‌به‌سته جێبه‌جێ بکات.\nجان کورد ده‌ڵێت ئه‌گه‌ر لایه‌نه سیاسیـیه سه‌ره‌کیـیه‌کانی کوردسـتان سیاسه‌تێـکی یه‌کگرتوو په‌یڕه‌و نه‌که‌ن، ئه‌وا پاشه ڕۆژیان زه‌حمه‌ت ده‌بێت، چونکه ئه‌گه‌رچی ئاکه‌په پارتی و بزوتنه‌وه‌ی فه‌تحوڵڵا گوله‌ن له شێوازی حوکمڕانی تورکیا ڕێـک ناکه‌ون، به‌ڵام له دژی کورد و شیعه‌گه‌رایی ئێران کۆکن.\nوتووێژی جان کورد


زه‌رده‌شت ئاوا دوا - بنکەی روناکبیریی گەلاوێژ :: Gelawej\nزه‌رده‌شت ئاوا دوا\nچاپکراو Apr 20, 2021\nكتێبى (زه‌رده‌شت ئاوا دوا) له نوسینى نیتشه ده‌كرێت به كوردى و به‌مزوانه بڵاوده‌كرێته‌وه.\nوا بڕیاره به‌منزیكانه دەزگای ڕۆشنبیریی جەمال عیرفان، كتێبى (زه‌رده‌شت ئاوا دوا) له نوسینى (فردیدریش نیتشه) و وه‌رگێڕانى (یاسین بانیخێڵانى) كه له زمانى ئه‌ڵمانیه‌وه كوردیه‌یى به كوردى چاپ و بڵاوبكاته‌وه.\nكتێبه‌كه له‌لایه‌ن ناوه‌ندى توێژینه‌وه‌ى مێژوویى جه‌میل رۆژبه‌یانى له‌سه‌ر ئه‌ركى (د. ته‌ها ره‌سوڵ) چاپكراوه و یه‌كێكه له‌و (3) سێ كتێبه نوێیه‌ى دەزگای ڕۆشنبیریی جەمال عیرفان، كه وا بڕیاره به‌مزوانه بكه‌وێته به‌ردیده‌ى خوێنه‌ران.\nنیتچە (Nietzsche) له چه‌ند دێرێكدا:\nوه‌رگێڕى كتێبه‌كه (یاسین بانیخێڵانى)


کوردیپێدیا - فەرماندەی سوپای قەیسەری رووس نامە بۆ شێخی بەردەقارەمان دەنێرێ\n📖 فەرماندەی سوپای قەیسەری رووس نامە بۆ شێخی بەردەقارەمان دەنێرێ | 🏷 پۆل: کورتەباس | زمانی بابەت: 🏳 کوردیی ناوەڕاست\nفەرماندەی سوپای قەیسەری رووس نامە بۆ شێخی بەردەقارەمان دەنێرێ\nمەلیکی کوردستان شێخ مەحموودی بەرزنجی 1886 – 09-10-1956 رۆڵەیەکی نموونەیی و سەرکردەیەکی دانسقەو لەخۆبوردو بوو، ئەم قارەمانە بەجەرگە لە بێشکەی دارەوە تابێشکەی خاک لەپێناوی سەرفرازی نەتەوەکەیدا سرەوتی نەبوو، لەسەرەتادا لەژێر کاریگەرێتی سۆزی ئایینی و نیشتمانیدا بەرەو باشووری عیراق کشاو لە بەرەبەیانی رۆژی 12 ی نیسانی ساڵی 1915 دا لەگەڵ لەشکری عوسمانی و چەکدارانی عەرەبدا پەلاماری سەربازگەی (شوعەیبە) ی داو شەڕێکی نەبەردانەی لەگەڵ ئینگلیزەکاندا کرد، لەکاتێکیشدا گەڕایەوە سلێمانی هەواڵی وەرگرت کە سوپای قەیسەری رووس گەیشتووەتە سنووری باشووری کوردستان و پێشتریش (بانەو سەقزو بۆکان و میاندواوی) گرتبوو.\nشێخی نەمر بەمەبەستی بەرگری وڵات لە هێرشی ئەم سوپا دڕندەیە لەشکرێکی پێکەوەناو لە ناوچەی (بانەو مەریوان) لەشکری قەیسەری تێکشکان و سوپاکەی گەڕانەوە دواوە. لەم کاتەدا قوماندانی تورک (حیلمی بەگ و عەبباسی بەتلیسی) چەندکردەوەیەکی ناپەسەندیان بەرانبەر بە هۆزە کوردەکان کرد بەتایبەتی هۆزی جاف و ژمارەیەکیان لێکوشتن، دیارە ئەم کارەچەپەڵە کوردەکانی ساردکردەوە و بوو بە مایەی نیگەرانی شێخی نەمر، جارێکی تر سوپای قەیسەر بە فەرماندەی مارشاڵ (بۆدینی) و ژەنەراڵ\n(براتۆڤ) هێرشیان هێنایەوە سەرناوچەکە و لە بەهاری 1916 داو لە رێگەی (کرماشان) ەوە نزیک بە ناوچەی (خانەقین) بوونەوە، فەرماندەکانی رووس ئەو ساردییەی نێوان کوردەکان و سوپای تورکیان قۆستەوەو دوونامەی یەک لە دوای یەکیان بەهۆی (عەبدوڵڵا خانی گوڵانی) یەوە بۆ شێخی نەمر ناردو لە دووتوێی نامەکاندا باسی خراپەکاری و تاوانی تورکەکان دەکەن و دۆستایەتییان\nلە کوردان دەوێ.\nنامەی یەکەم :\nلە مارشاڵ (براتۆڤ) ەوە بۆ سەرۆکی هێزی کوردان شێخ مەحمودی بەرێز\nشەرکردنتان لەگەڵماندا و یارمەتیدانتان بۆ تورک کە دوژمنی هەردوولامانە بەزیانی خۆتان کۆتایی دێت، ئێمە چاومان نەبڕیوەتە وڵاتی ئێوە و ئامانجمان دەرکردنی تورکە ستەمکارەکانە لە هەموو زەوی رۆژهەڵاتدا، یارمەتی نەدانتان بۆ تورک کردەوەیەکی چاکە بۆ بە دەستهێنانی ئازادی و سەربەخۆییتان، ئێمەیش ئامادەین یارمەتیتان بدەین هەروەکوو چەند ساڵێک لەمەوبەر هەستی خۆمان بەرانبەر رووداوی دڵتەزێنی موسڵ دەربڕی، ئێستاش لەلایەن سەرۆکایەتی فەرماندەی لەشکرەوە شمشێرێکیان بە دیاری بۆ دەنێرم، بە وەرگرتنی هیوامان بە دۆستایەتیتان پتەوتر دەبێت.\nنامەی دووەم :\nلە مارشاڵ (براتۆڤ) ەوە بۆ سەرۆکی هێزی کوردان شێخ مەحمودی بەڕێز:\nکاتێک جەنگمان دژ بە تورکیا دەستپێکرد، هیوامان وابوو کە سەرکردایەتی کوردان یارمەتیمان بدەن، بەڵام جێی نیگەرانییە زوڵمی تورکتان دژ بە گەل و وڵاتەکەتان لەبیر چووە وە، تاکو ئێستایش هەر بەر بەرەکانیمان لەگەڵدا دەکەن و یارمەتی تورک دەدەن. بیستمان ژمارەیەک لە سەرۆکە کوردەکان لەلایەن دەسەلاتدارێتی تورکەوە نراون بە نیشانەی تفەنگەوە، ئێمە وا چاوەڕێمان دەکرد تۆڵەیان لێبکەنەوە و وڵاتەکەتان رزگار بکەن، ئێستا هاتووین رزگارتان دەکەین نەک داگیرتان بکەین، وڵاتی خۆتان بۆ خۆتان و دەشمانەوێ پەیمانی دۆستایەتیتان لەگەڵدا ببەستین، ئەگەر لەسەر ئەم رێگەیە بڕۆن هیواتان نایەتە دی و دوور نییە لەلایەن ژێر کەوتووەکات یان سەرکەوتووەکان تۆڵەتان لێبکرێتەوە.\n1 – یاداشتەکانی شێخ لەتیفی حەفید، چاپی یەکەم، 1995، ل28\n2 – دکتۆر کەمال مەزهەر ئەحمەد، رۆشنبیری نوێ ژ، 125 ساڵی 1990.\nشێخی نەمر وەڵامی مارشاڵ براتۆڤ دەداتەوە...\nکاتێک مارشاڵ (براتۆڤ) ی فەرماندەی سوپای قەیسەری رووس دوو نامەی کاریگەری بۆ قارەمانی کوردستان (شێخ مەحمودی بەرزنجی) نارد سەبارەت بە تاوان و ستەمی تورکان و داواکردنی دۆستایەتی و هاوکاری لەگەڵ هێزی کوردان، هەرلەو کاتەدا و راستتر لەبەهاری 1916 دا شێخی نەمر بە نامەیەکی مێژوویی وەڵامی داوەتەوە :\nبەرێزقوماندانی قەیسەری رووس مارشاڵ (براتۆڤ)\nنامەکەت بەهۆی (عەبدوڵڵا خانی گوڵانی) یەوە گەیشت... سوپاسی نییەتی باشتان بەرانبەر گەلی کوردو بنەماڵەکەمان دەکەم، باوەڕپێکراوی ئێمە هەندێ تێبینی دەمی دەگەیەنێتە سەرکردایەتی فەرماندەی بەڕێزتان، دڵتەنگم بەرانبەر بەو هەموو جیاوازییەی لە پەیمان و نییەتتان دا هەیە لەلایەک و ئەوکارانەی کە سەربازەکانتان بەرانبەر بە دانیشتوانی گوندو شارۆچکەکان و دیل و بریندارو ئازاردراوەکان دەیکەن، لەلایەکی تر کارەکانتان دژی مرۆڤە، لەگەڵ نییەتی چاکتان کە لە نامەکانتاندا هاتووە یەکناگرنەوە، ئەم رەفتارانەتان بۆ سومعەتی عەسکەریتان و ئەو دەستی یارمەتییەی بۆی تێدەکۆشن خراپە، تکایە داوا لە سەربازەکانتان بکەن ئەم جۆرە کردارانە لەگەڵ دانیشتوان و دیل و بریندارەکاندا نەکەن، بۆ ئەوەی لێتان نزیک بینەوە و گەلی کوردیش قەناعەت پێبکەین لەگەڵتاندا بن، بەم شێوەیە نەخشەکە سەردەگرێت و دەتوانێت تورک لە وڵاتەکەماندا دەربکەین و برایەتی زیاتر لە نێوان گەلی کورد و رووسدا دژی دوژمنی هەردوولا پتەوتر بکەین، ئێمە دۆستایەتیمان لێتان دەوێ و دان بە مافماندا لە ناو سنووری سروشتی دیاریکراومان دا بنێن. ناشمانەوێ سەر بۆ هیچ دەوڵەتێک دابنەوێنین، ئەگەر بۆ دۆستایەتی و یارمەتی و باوەڕکردن بە مافی کورد نەبێت.\nدڵسۆزت شێخ مەحمود فەرماندەی هێزە کوردییەکان\nوەڵامی مارشاڵ براتۆڤ :\nلە فەرماندەی سوپای قەیسەری رووسەوە بۆ سەرکردەی تێکۆشەری کوردان شێخ مەحمودی بەرێز :\nنامەی نووسراوو دەمیتان گەیشت، سوپاسی هەستی نارەزایی دەربڕینتان بەرانبەر نامەی دووەممان دەکەم کە دەربارەی کردەوەکانی سوپامان و ئەو تۆمەتانەی بۆ سومعەی عەسکەریمان خراپن. گرنگ ئەوەیە ئەو کوشتارانەی کە تورک دژ بە سەروو، فەلەو ئەرمەنەکان کردیان بیرتان بخەمەوە، هەروەها لە هەموو ناوچەکانی تری دیار بەکر و بەتلیس و وان و باشقەڵا و عەزیزییە و قارس و ئەردەهان و هەموو ئەو ناوچانەی لە تورکیادان و دانیشتوانی کوردو ئەرمەنن، لە کوشتن و تاڵانکردن و سوتاندنی پیاوو ژن و منداڵ و ئاوارە کردنی پاشمماوەکەیشی لە پەککەوتەو پیر و منداڵ. کوشتنی حاجی شێخ سەعیدی باوکت لەبیر چووەوە، تۆ بەرگری لەوان دەکەیت کە ڕۆڵەکانی گەلەکەت و باوکت و کورانی نیشتمانەکەتیان کوشتووە و سوپا ئازادیخوازەکەمان تاوانبار دەکەیت. ئێمە دان بە هەڵەی خۆماندا لە هەندێ شوێندا دەنێین، لاتان شارراوە نییە زروفی ئاژاوەو جەنگ بووە هۆی لەناوچوونی زۆر لە بێگوناهان، پێشت رادەگەیەنم سوپاکەمان ژمارەیەک ئەرمەنی راکردووی لە دەست تورک تێدایە، بەهۆی ئەوەی تووشی ئازار و ئەشکەنجەیەکی زۆر هاتوون و گوێیان لە هاواری منداڵ و کورەکانیانە کە چۆن کراون بە سەرەنێزەی تورکە ستەمکارەکانەوە و سەربڕاون، هەموو رۆژێک ئەو دیمەنە ترسناکە بە بەردەمیاندا دەڕوات و تازە دەبێتەوە، ئێمە دەبینین کۆمەکی بە دوژمنەکانتان و دوژمنانی ئەوان دەکەن، ئەوانیش مەجبورن تۆڵەی خۆیان بەهۆی ئەو کردارە ناڕەوایانەی عوسمانییەکانەوە بەرانبەریان کردوون بسێننەوە، من گرنگی بەم رووە دەدەم و پێشیان رادەگەیەنم کە ئەم کردارەیان بە پێچەوانەی یاسای عەسکەری و سومعەیانەوەیە، هیوای خێرتان بۆ دەخوازین، لە کۆتاییدا تکام وایە پەیوەندی بە بزوتنەوەی (1909) ەوە بکەن پێش ئەوەی کودەتاکە سازبدەن.\nیادداشتەکانی شێخ لەتیفی حەفید، چاپی یەکەم، 1995\n➕ ئەم بابەتە لەلایەن: (مانو بەرزنجی)ەوە لە: Oct 28 2015 10:49AM تۆمارکراوە\n📷 فایلی وێنە 1.0.1 184 KB Oct 28 2015 10:49AM مانو بەرزنجی


Unknown . at 7/17/2017\nحەسەن کوڕو مەڵڵا محەمەدو کوڕو حەمەڕەزای ،ناز نامەو شێعرواتەیش ( ھیجری) ،سالەو 1375 کۆچی ھەتاوی (1896 زاینی) جە دەگاو "وەیسیا" ی جە ئەڎا بیەن، ئەڎاش نامیش "شاپەروەر" ەنە ، ھەردوی سەرێوە ملۆوە سەرو خانەوادەو مەردۆخیەکا ھەورامانی، عەمرو شش ساڵینە لاو تاتەیشۆ نەمۆ دەرس وانای ،دماو تەمامنای وانای سەرەتایی ملۆپەی دەگاو " دەگا شێخان" و مەریوانی، خزمەتو حاجی یوسف مەردۆخی کوڕو حاجی شیخ عەبدوڵڵا و دەگاشێخانینە درێژە مڎۆ واناکەیش، ( صرف ، نحو، منطق) موانۊ. چاوە ملۆ پەی شنۆ و لاجان و موکریانی،ھەریاگێ نامێ مەلێوە خاسیش ژنەویەبۆ لوان پەی لایش پەی وانای، دەگاو " دۆڵکانە و سەنگان "ی وانانش.\nدماتەر نامۍ و شۆرەت و مەلاو گەورەو ھەولێری مژنەڤۆ،ملۆ پەی ھەولېری، ماوێ چاگە بۊ،ئینجا ڕووە کەرۆ ناوچەو بارزانی و سەروەختێ دەگێوەنە دەرسش وانان،شۆنەو ئانەیرە مێوە پەی سلېمانی، ماوێ چاگە بۆ ئینجا گێڵۆوە پەی موکریانی، ھەمدیسان گێڵۆوە پەی بیارێ ، سەروەختێ فرە مەنۆوە جە بیارێنە،دماتەر ھەم گێڵۆوە ھەولێر و خزمەتو مەڵڵاو گەورەو ھەولێری و ئیجازەو مەلایەتی ھۆرگێرۆ، ئینجا ملۆ بۆ بە مەڵڵاو دەگاو سەنگانی.\nدماو ئانەی ماوێ دەگاو سەنگانی بۊ،کەڵکەڵەو ھەورامانی و وەتەنی گنۊ سەرەش، گێڵۊوە دەگاشێخان و یاگۍ حاجی یوسفی مامۊسایشەنە دەس کەرۆ بە دەرس واتەیۆ.\nدماو ماوێوە ناکۆکی گنۆ بەینشا چنی یۆ جەدەسەلاتدارەکا دەگێ،کە بە "موفەتیش " نامیش مارۊ، ناچار بۆ دەگاشێخانی جیا مازۆ و ملۆ دەگاو دزڵیۍ، دماو ماوێوە ملۆ پەی دەگاو ھانەو قوڵی ،ئینجا بانیشار.\nئامای مەلا حەسەنو دزلیۍ پەی ئیدیمی بۆ بایسو ئانەی بلۆ پەی قاھیرەو پایتەخو وەلاتو میسری و جە زانستگاو ئەزھەرینە وانۆ و یانزە سالێ مەنۆوە.\nمەڵڵا حەسەن چنی یاوۊ قاھیرە؟\nسەروەختێ مەڵڵا حەسەن جە دەگاو بانیشاری بۆنە، یۊ جە دەسەڵات دارەکا ھەڵبجەی تەڵاقش گنۆ، ھەرچی مەڵلا و ناوچەکەی ھەن ماچۆ ئی تەلاقە کەوتەن،وەلێم مەلاحسەن ماچۆ نەکەوتەن، ئیتر ئی بەزمە بۆ کێشمە کێشو گرفتێ زل، حاکم شەرع و ئاوەختی کەرکوک نیشتەنەرە و چرۆش پەی ئاگەی و ماچۆ تۆ چنی ماچی ئی تەلاقە نەکەوتەن؟ ئادیچ بەڵگەو نیشانەکا وزۊ وەردەم و حاکمی، وەلێ حاکم پەڕەمەکیشۆ لاو گردو مەلاکانە قسێ وێشکەرۆ، مەلاحەسەنی کیانۆ پەی بەغڎای پەی لاو موفتی گەورەو گردو ئیراقی ، مەلا حەسەن چنی موفتی گنا کێشە و گرفتۆ سەرو بەزمەکەی، ئیتر والی بەغڎای ئاگادار بۆ چی کەینو بەینیە، مەلاحەسەنی و بازێ جە مەلاکا چڕۆ ،گنا قسەو باسو گفتوگۆ ،ئیتر والی ھەر زوو یاوۆنە کە مەلاحەسەن فرە وریاو زیرەک و بەتوانان، ماچۆش پەنە ئەگەر ئی مەلێتە بەزنێ ئانە کەروت بە (موفتی یام قاضی القضات) ، دماو واتو واچێ فرەی مەلا حەسەن ئەویشا بەزنۆ و سەرگنۆ، ئیتر والی بەغای ماچۆ کام چا پلەو پایاتە گەرەکا ھەکە دیاریم کەردەێنۍ پەیت؟\nمەڵڵا حەسەنیچ ماچۆ جەنابو والی زوۆن پەنەم گرتەن کە زیاتەر بوانو،ئەگەر کریۊ جیای ئانەی کیاندێم پەی زانستگاو ئەزھەری یام مەدینەی تا بوانوو سەرو خەرج ومیری(حکومەتی) ،والی بەغای ھەکە سەرنجە مڎۆ ئی پیا سەربارو ئی گرد زانیاریە کە ھەنش ھەلای تەقەلا مڎۆ زیاتەر فێڕ بۆ، کۆمەک و ھامکاریش کەرۆ و کیانۆش پەی قاھیرەی و ئەزھەری پەی وانای.\nمەڵلا حەسەن دووێ ساڵۍ خزمەتو زانایا ئەزھەرینە دەرس وانۆ، سودمەندو بەھرەمەند بۆنە ،دماتەر کەراش مامۆسا زانستگاو ئەزھەرینە وانە و دەرس واچۆوە، نۆ ساڵۍ زانستگاو ئەزھەری دەرس ماچۆوە،دماو ئانەی کەڵکەلەو وەتەنی و ھەورامانی گنۆوە سەرەش، دەس جە مامۆسایی و ئەزھەری ھۆرگێرۆ و مێوە ھەورامان.\nمامۆسا تا ئاوەختە ژەنیش ناردېبۍ، ھەر کوڕ بۍ، مێوە ھەورامانو ژەنێ مارۆ ،( پیرۆز) نامێ ھێلانپەیە مارۆ ،بێوەرژەنیچ بۆ ،ھەتا کۆتایی ژیانی پێوەرە با ،وەلێم زاڕۆڵەیچشا نمەبۆ.\nماچا نونگەو زاڕۆڵە نەبیەیشا گێڵۆوە پەی دۆعا کەردەو ئەداو مەڵلا حەسەنی، وەختێ ھەواڵو گێڵایۆ مەڵلا حەسەنی مڎا بە ئەڎیش،وەشیێنە وەخا شادی مەرگە بۆ، چاوەختە ئەداو مەڵلا حەسەنی پەی دلێ گەلەی ملۆ پەی حەیوان دۆشتەی ، کەلوپەل پێچۆوە ملۆ ،وەختێ گەرەکشا نەمۆ مەی دۆشتەی،و تۆشةبەرە کەرۆوە مدیۊ جیا ھەڵیوز بادی و کەلوپەلو حەوان دۆشتەی، کەلوپەلو نان پەتەیش پێتەنۆ و ئاردەنش، سەردۆڵەو ....ھتد، ئیتر ھەردوی دەسۍ ھوردارۆ عاسمانی ماچۆ خوڎا گیان ھەرگیز زاڕۆڵە نەدەی بە حەسەنی کوڕیم با پێسەو من سەروەنە شێویا نەبۊ!.\nمامۆسا دماو ماوێوە جە ھانەو قوڵیوە ملۆوە پەی دزڵیۍ، تاوەفات کەرۆھەر چاگە بۆ، ئاقیبەت جە ساڵەو (1364 کۆچی مانگی ، 1944 زاینی) یانە ئاوایی جە ژیانی کەرۆ، قەبرسانو ئەسحابی جە دزڵیە ئەسپەردە کریان.\nنویستەی: ئەحمەد نەزیری ،دیوانو مەلاحەسەنو دزڵیی\nھۆرگێڵنای پەی ھەورامی: د.ناجح گوڵپی 17/7/2017


ئابووری عێراق بە "نوقمبوو" ناودەبات و دەشڵێت دابەزینی بەهای دینار سودی نابێت - SNN\nHome›ئابووری›ئابووری عێراق بە “نوقمبوو” ناودەبات و دەشڵێت دابەزینی بەهای دینار سودی نابێت\nئابووری عێراق بە “نوقمبوو” ناودەبات و دەشڵێت دابەزینی بەهای دینار سودی نابێت\nئاژانسی بلۆمبێرگی ئەمریکی کە تایبەتە بە راپۆرتی ئابووری رایگەیاند: شارەزایانی ئابووری عێراق هەستاون بە دابەزاندنی بەهای دیناری عێراقی بەرامبەر دۆلار کە ئەمە هیچ سودێکی نابێت، دۆخی ئێستای ئابووری عێراق بە “نوقمبوو” ناودەبات.\nبلۆمبێرگ لە راپۆرتەکەی خۆیدا دەڵێت: دابەزاندنی بەهای دیناری عێراقی لە ئاستی دۆلاردا دەبێتە هۆی هەڵئاوسانێکی گەورەو عێراق قەیرانێکی دیکە بۆخی دروستدەکات، لەگەڵ ئەوەشدا لە هەمان کاتدا عێراق خەرجییەکانی وەک خۆیەتی و هیچ کەمکردنەوەیەکی تێدا نەکردووە کە دەبوو ئەوە وەک یەکەم خاڵ بکرایە، کە ئەو هەنگاوە خودی خۆی ئابووری عێراق لە قەیرانێکی گەورە رزگار دەکات.\nئاماژە بەوەشدەکات” دابەزینی بەهای دینار، تا مەوەیەک لەسەر هاووڵاتییان بە قورسی دەمێنێتەوە چونکە نرخی شمەک و کاڵاکان بەرزدەبێتەوە، بەتایبەتی ئەو کاڵایانەی کە بە دۆلار لە دەرەوەی وڵات دێتە ناوەوە، لەهەمان کاتدا مووچەی هاووڵاتییانی عێراق هەر بە دینار دەبێت”.\nبلۆمبێرگ لە بەشێکی دیکەی راپۆرتەکەیدا دەڵێت: هەرچەندە قورسە بەڵام هەنگاوەکەی بانکی ناوەندی عێراق زیرەکانەیە، چونکە گەر عێراق ئەم هەناوەی نەنایە ئەوە بودجەی ساڵی 2021 بەشی چەند مانگێکی کەمی دەکرد و ئەوکات دەبوو عێراق دەست بۆ نەختینەییەکانی دەرەو بەرێت کە ئەمە خودی خۆی راستەوخۆ بەهای دراوەکەی لەدەستدەدا”.\nلە کەرکوک کەسێك لە رێگەی جلوبەرگری ئەفسەری پۆلیسەوە فێڵی لە هاووڵاتییان کردووە\nسەڵاحەدین دەمیرتاش لە زیندانەوە پەیامێک بڵاودەکایەوە\nتەنیا تاوەکو مانگى 3 قەرزى کارەبا و داشکاندنى درێژ دەکرێتەوە\nسۆران عومه‌ر: بڕیارى ده‌ستگیركردنم ته‌نیا شانۆیه‌كى سیاسییه\n10 تووشبووى كۆرۆنا له هه‌رێم گیانیان له‌ده‌ستدا\n“لە هەرێمی کوردستان لە جیاتی شوفێر، مۆڵەت بە دەست دروستدەکرێت”\nریاڵ مەدرید نزیکبووەتەوە لە گەوهەرە فەرەنسییەکە\n“به‌هۆى ئه‌وه‌ى له شوێنێكى گشتیدا جگه‌ره‌ى كێشاوه كوژرا”\nکۆرۆنا واز لە کۆشکی سپی ناهێنێت، دوو پەرپرسی دیکەشی تووشکرد


كه‌ڕووه ڕه‌شه Mucormycosis چیه؟\nبریتیه له‌نه‌خۆشیه‌كی كه‌ڕویی كه‌م بڵاو، به‌ڵام مه‌ترسیدار، هۆكاره‌كه‌ی ده‌گه‌ڕێته‌وه بۆ گروپێك له‌مۆڵده‌كان (Mucormycetes)، وه به‌زۆری كارده‌كه‌نه سه‌ر گیرفانه‌كانی لوت (جیوبه‌كان)، سیه‌كان، پێست‌و مێشك.\nده‌كرێت سپۆره‌كانی ئه‌م كه‌ڕووه هه‌ڵبمژرێت له‌گه‌ڵای ڕووه‌كه‌وه یان خۆڵ یان په‌ینه‌وه، یاخود به‌رهه‌مه خۆراكیه تیكچووه‌كان.\nكێن ئه‌و كه‌سانه‌ی مه‌ترسی توشبونیان هه‌یه؟\nتوشبون به‌م كه‌ڕووه ده‌كرێت له‌هه‌ركه‌سێك و هه‌ر ته‌مه‌نێك بێت ڕوبدات، به‌ڵام به‌ئه‌گه‌ری زۆره‌وه له‌و كه‌سانه‌دا ڕوده‌دات كه به‌هه‌ر هۆكارێك بێت خاوه‌نی كۆ ئه‌ندامێكی به‌رگری لاوازن.\nئیتر هۆكاری لاوازیه‌كه وه‌رگرتنی چاره‌سه‌ر بێت وه‌ك ستیرۆیده‌كان كه له‌ئێستادا له‌نه‌خۆشانی كۆڤید ده‌ركه‌وتووه، یان هۆكاری لاوازی به‌رگری به‌هۆی ئه‌م حاڵه‌تانه‌وه‌یه:\n1.نه‌خۆشانی شه‌كره گه‌ر كۆنترۆڵ نه‌كرابێت به‌هۆی چاره‌سه‌ره‌وه.\n3.نه‌خۆشانی شێرپه‌نجه یان ئه‌ونه‌خۆشانه‌ی ئۆرگانێكیان بۆ چێنراوه یان خانه‌ی بنه‌ڕه‌تیان بۆ چێنراوه stem cells\n4. به‌كارهێنه‌رانی ماده بێهۆشكه‌ره‌كان\n5. كه‌سانێك ماده‌ی ئاسن زۆره له له‌شیاندا\n6. مناڵانی نه‌به‌كام‌و كه‌سانی به‌ته‌مه‌ن\n7.كه‌سانی سوتاو یان بریندار\nنیشانه‌كانی كه‌ڕووه ڕه‌شه:\nنیشانه‌كان جیاوازن گه‌ر كه‌سه‌كه له‌ڕێی هه‌ناسه‌وه سپۆڕی كه‌ڕووه‌كه‌ی هه‌ڵمژیبێت ئه‌وا نیشانه‌كانی تا، كۆكه، ئازاری سنگ، هه‌ناسه كورتی، هه‌ڵئاوسانی لایه‌كی ده‌م‌و چاو، سه‌رئێشه، لوتگیران، بونی په‌ڵه‌ی ڕه‌ش له‌سه‌ر لوت یان ناو ده‌م، ئازاری سك، ڕشانه‌وه‌و دڵتیكه‌ڵهاتن،سكچون‌و بوونی خوێن له‌پیساییدا.\nبه‌ڵام گه‌ر له‌ڕێی پێسته‌وه چوبێته له‌شه‌وه ئه‌وا ده‌بێته هۆی ده‌ركه‌وتنی بڵقی سه‌ر پێست، سوربونه‌وه‌ی پێست یان هه‌ڵئاوسان، وه له‌وانه‌شه ڕه‌نگی به‌ره‌و ڕه‌ش بڕوات و ئازاراویه.\nوه له‌وانه‌یه له‌حاڵه‌تی توندا نه‌خۆشیه‌كه بگوازرێته‌وه بۆ هه‌موو به‌شه‌كانی تری له‌ش له‌ڕێی خوێنه‌وه كه پێی ده‌وترێت disseminated mucormycosis ،تا ده‌گاته سپڵ و دواتر دڵ و پاشان مێشك و ده‌بێته هۆی مردن له‌كه‌سه‌كه‌دا.\nچۆنیه‌تی دیاریكردن‌و چاره‌سه‌ری كه‌ڕووه ڕه‌شه؟\nبه‌پرسیاركردن له‌نه‌خۆش له‌نیشانه‌كانی‌و ئه‌گه‌ری به‌ركه‌وتنی به‌كه‌ڕووه‌كه‌و حاڵه‌تی به‌رگری نه‌خۆش ده‌توانرێ ته‌وه‌قوعی بوونی حاڵه‌ته‌كه بكرێت، وه بۆ دڵنیابوونه‌وه ده‌كرێت نموونه‌ی ده‌ردراوی لووت یان بایۆپسی له‌نه‌خۆش وه‌ربگیرێت و تاقیكاری تاقیگه‌یی بۆ بكرێت. وه ده‌كرێت به CT یان MRI بزانرێت نه‌خۆشیه‌كه بڵاوبۆته‌وه‌و گه‌شتۆته مێشك یان ئۆرگانه‌كانی تر.\nئه‌گه‌ر ده‌رئه‌نجامی پشكنینه‌كه پۆزه‌تیڤ بوو بۆ كه‌ڕووه ڕه‌شه ده‌بێت به‌زوترین كات نه‌خۆشه‌كه بخرێته ژێر چاره‌سه‌ری ته‌واوه‌وه به دژه كه‌ڕووه‌كان، چونكه خراپترین سیفاتی كه‌ڕووه‌كه خێرا بڵاوبوونه‌وه‌یه‌تی له له‌شدا. گرنگترین دژه كه‌ڕووه‌كان له‌م حاڵه‌ته‌دا ئه‌مانه‌ن:\nپێویسته سه‌ره‌تا تا كۆنترۆڵی نه‌خۆشیه‌كه ئه‌م دژه كه‌ڕووانه به‌دۆزێكی گونجاوو له‌ڕێگه‌ی ده‌ماره‌وه بدرێته نه‌خۆش بۆ ماوه‌ی چه‌ند هه‌فته‌یه‌ك‌و پاشان ده‌توانرێ بكرێت به حه‌ب بۆ نه‌خۆشه‌كه.\nگه‌ر نه‌خۆشیه‌كه توند بو گه‌شتبووه شانه‌كان پێویسته نه‌شته‌رگه‌ری بۆ لابردنی شانه‌ی توشبوو بكرێت بۆ ڕێگری له‌بڵاوبونه‌وه‌ی، وه‌ك زۆربه‌ی حاڵه‌ته‌كان لابرنی به‌شێكی لوت یان هه‌مووی یان ده‌رهێنانی چاو یان هه‌ر شانه‌یه‌كی تری توشبووه كه حاڵتێكی نه‌خوازراوه.\nده‌رئه‌نجامه نه‌خوازراوه‌كانی توشبون به‌كه‌ڕووه ڕه‌شه:\n1. له‌ده‌ستدانی بینایی\n2. گیرانی بۆریه‌كانی خوێن و نه‌خۆشی دڵ\n3. تیكچوونی ده‌ماره‌كان و توشبوون به ئیفلیجی\nكه‌ڕووه ڕه‌شه نه‌خۆشیه‌كی مه‌رگ ئامێزه گه‌ر زوو چاره‌سه‌ر نه‌كرێت، زۆربه‌ی توێژه‌ران ڕایان وایه له‌سه‌دا %54ی توشبووان ده‌مرن، ئه‌گه‌ره‌كانی مردنیش پشت به‌وه ده‌به‌ستێ چ به‌شێكی جه‌سته‌ی نه‌خۆشه‌كه‌ی گرتۆته‌وه؟ گیرفانه‌كانی لوت یان مێشك و سیه‌كان؟زوو كۆنترۆڵكراوه یان دره‌نگ؟\nڕێگاكانی خۆپارێزی له‌كه‌ڕووه ڕه‌شه به‌تایبه‌تی له‌و كه‌سانه‌ی كه كۆئه‌ندامی به‌رگریان لاوازه یان توشبوان به‌كۆڤید:\nئه‌م نه‌خۆشیه درم نیه‌و له‌كه‌سێكه‌وه ناگوازرێته‌وه بۆ كه‌سێكی تر. ڕێگایه‌ك نیه بۆ ڕێگری له‌هه‌ڵمژینی سپۆر به‌ته‌واوی به‌ڵام ده‌توانین چانسی هه‌ڵمژینی سپۆری ئه‌و كه‌ڕوانه كه‌م بكه‌ینه‌وه به‌چه‌ند ڕێگایه‌ك له‌وانه:\n1. دوركه‌وتنه‌وه له‌و شوێنانه‌ی كه ته‌پ‌و تۆزو خۆڵی لییه،گه‌ر نه‌توانی دووركه‌ویته‌وه ماسك به‌كاربهێنه.\n2. دوركه‌وتنه‌وه له‌باخداری‌و به‌ركه‌وتن به‌ڕووه‌كه‌كان چونكه ئه‌م كه‌ڕووه له‌سه‌ر گه‌ڵای ڕووه‌كه‌كانیش ده‌ژی.\nچیمه‌ن حمه‌رحیم هه‌ورامی\nماسته‌ر وخوێندكاری دكتۆرا له‌كه‌ڕوزانی\nكۆلێژی پزیشكی / زانكۆی سلێمانی\nتەندروستی هه‌رێم ئاماری 24 کاتژمێری تایبەت بەکۆرۆنای بڵاوکردەوە\nچۆنیەتی دەستنیشانکردنی نەخۆشی شەکرەو ڕۆلی پشکنینی سێ مانگی ( HbA1c ) \nته‌ندروستی سلێمانی: ژەمی سێیەمی کۆرۆنا بۆ ئەو کەسانەیە کە مەترسی زۆریان لەسەرە بۆ توشبون بەڤایرۆسەکە